title: Kostjonkin kulttuuri

text: Kivikautisten metsästäjien jäljiltä on löydetty mammutinluusta tehtyjä neuloja, naispatsaita ja majojen jäänteitä.


title: Kostjonkin kulttuuri

text: Mammutin luuta käytettiin monipuolisesti: tarve-esineisiin, rakennusaineena ja polttoaineena, mutta vain kivestä tehtiin terätyökaluja.


title: Kostjonkin kulttuuri

text: Kostjonkin seuduilla on monia kurumaisia jokilaaksoja, joihin metsästäjät ajoivat mammuttilaumoja. He rakensivat monentyyppisiä asumuksia, muun muassa kupumaisia, mammutinluilla tuettuja majoja alueilla, joissa ei ollut puuta, sekä puista pitkiä talomaisia majoja. Myös on löydetty lihavia alastomia naisia esittäviä kuvia, venuspetsaita. On löydetty noin 30 000 vuotta vanha neula, mikä viittaa siihen että Kostjonkin ihmisillä oli nahasta tehdyt, ommellut vaatteet. Kostjonkin kukoistus alkoi noin 25 000 BP. Joissain Kostjonkin haudoissa kuolleilla on yllään luuhelmillä koristettu takki. Kostjonkin kulttuuri kytketään myös Willendorfin naispatsaslöytöihin Kostjonkin–Willendorfin kulttuuriksi 30 000–20 000 vs, jonka tuottamat patsaat muistuttavat itäistä Gravette-tyyliä. Näin Kostjonki kuului laajaan Gravetten tyyliseen, jääkauden kylmintä vaihetta edeltävään kulttuurialueeseen.


title: Kostjonkin kulttuuri

text: Etelä-Venäjän tasangon mammutinmetsästys loppui noin 12 500 kalenterivuotta sitten, kun mammutit kuolivat alueelta sukupuuttoon.


title: Kostjonkin kulttuuri

text: Kaksipuolisesti iskettyjen keihäänkärkien on väitetty muistuttavan paleointiaanien Clovisin kärkiä. Erään lähteen mukaan Kostjonki I:stä on löydetty kaksipuolisesti iskettyjä, pitkiä ja tasaperäisiä, hieman Clovisin kärkiä muistuttavia kärkiä Aurignacin ajoilta. Tämä viittaa siihen, että kaksipuolisesti isketyt, hienosti työstetyt piikivikärjet olisivat Solutrén traditiota vanhempia. Samantyyppisiä laakerinlehtikärkiä on löydetty Kostjonki IV:sta Gravetten ajoilta. Laakerinlehtimäisiä, tosin ei aivan täysin loppuun työstettyjä kärkiä on löydetty myös Kostjonkin–Telmanskajan ylemmästä kerrostumasta.


title: Kostjonkin kulttuuri

text: Idempää Permin läheltä Byzovajasta ajalta noin 29 000–28 000 vuotta sitten on löydetty ellipsimäisiä, laakerinlehtimäisiä, pienehköjä, melko litteitä veitsiä tai kärkiä, jotka saattavat muistuttaa Itä-Siperian kärkiä.. Läheisen Garhin ylemmästä kerrostumasta on löydetty leveäkantaista kolmiota muistuttavia Streletskajan kulttuurin tyyppisiä kärkiä.


title: Kostjonkin kulttuuri

text: Sungir (Moskovan lähistöllä) oli asuttu noin 30 500–22 600 (25 500–22 000 BP), ennen jääkauden kylmintä kautta, joka oli noin 25 000–18 000 vuotta sitten. Jää eteni lähimmillään 400 kilometrin päähän Sungirista, ja routa rikkoi alueen kerrostumiakin pahoin. Sungirista on löydetty muun muassa hautoja, joissa oli helmikoristeisiin vaatteisiin puettuja miehiä. Sungir hylättiin ilmaston kylmenemisen takia, ihmiset joko kuolivat nälkään riistan lähdettyä tai pakenivat.


title: Kostjonkin kulttuuri

text: Ukrainan arotundra toimi "asutuspumppuna", jossa lämmin jääkauden vaihe loi kasvillisuudelle hyvät olosuhteet. Se salli riistaeläinten ja väestön levittäytymisen pohjoiseen, kun taas kylmä vaihe pakotti ne siirtymään etelään. Arotundran jokilaaksot oli asutettu 24000-20000 ja noin 17000-16000 vuotta sitten alkaen. Välissä oli luultavasti 2000-3000 vuotta kestänyt kylmä vaihe, jolloin asutus joko väheni huomattavasti tai hävisi kokonaan. Arotundran tasankojen väestö muutti etelään tai tuhoutui. Kylmän huippu oli noin 20000-18000 BP . Monia asutuspaikkoja on kuitenkin ajoitettu kylmään kauteen 19000-16000 BP. Eräiden tietojen mukaan Itä-Euroopan tasangon keskiosa olisi ollut autioimmillaan 18000-16000 BP, mihin ajoituksia on tuhatta vuotta kohden puolet-kolmasosa lämpimän ajan ajoituksista. Erityisen harvaa asutus olisi ollut 18000 ja 16000 BP. Tämä perustuu ajoituksiin, joista ei voi tehdä paikkojen vähyyden takia suoria johtopäätöksiä. Myös vanhempien radiohiiliajoitusten epätarkkuus vaikeuttaa tulosten analysointia.


title: Kostjonkin kulttuuri

text: Ukrainan arotundralla käytiin kauppaa, Donjoen laaksoon kulki piikiveä 150 km;n päästä, ja Dneprin ja Desnan asutuksiin kulki kaupan välityksellä Mustan meren kotiloita 600 km:n päästä etelästä. Desnan jokilaaksoon kuljetettiin myös meripihkaa 200 km:n päästä. Tämä kertoo joko liikkuvasta elämäntavasta niukkatuottoisella arotundralla tai kaupasta.


title: Kostjonkin kulttuuri

text: 20-25-vuotiaana kuollut soikeaan kuoppaan sikiöasentoon haudattu mies kantoi äitilinjan haplorytyyppiä U2.


title: Kostjonkin kulttuuri

text: U on Euroopan vanhin haplotyyppi.


title: Richard Žemlička

text: Richard Žemlička (s. 13. huhtikuuta 1964 Praha, Tšekkoslovakia) on tšekkiläinen jääkiekkoilija. Pelipaikaltaan hän on laitahyökkääjä.


title: Richard Žemlička

text: Žemlička aloitti uransa HC Sparta Prahassa, jossa hän pelasi kaudet 1985–1991. Kesken seuraavaa kautta hän siirtyi SM-liigaan TPS:ään. Kaudet 1993–1996 hän pelasi Saksassa käyden välillä pelaamassa 8 ottelua Sparta Prahassa. Vuonna 1996 hän palasi jälleen Sparta Prahaan ja pelasi siellä niin kauan, kunnes hän siirtyi kesken kauden 2002–2003 HC Chemopetrol Litvinoviin, missä pelasi kevääseen 2004 saakka. Tämän jälkeen hän on pelannut Slovakiassa. Aluksi hän pelasi HK SKP PS Popradissa, kunnes siirtyi kesken kauden 2005–2006 HK 32 Liptovský Mikulásiin, missä pelaa edelleen.


title: Richard Žemlička

text: Edmonton Oilers varasi Žemličkan NHL:ään 1990 varaustilaisuuden yhdeksännellä kierroksella numerolla 185, mutta hän ei ikinä pelannut NHL:ssä. Maajoukkueurallaan Žemlička edusti Tšekkoslovakiaa 1992 talviolympialaisissa, 1991 Kanada Cupissa sekä vuosien 1991 ja 1992 MM-kisoissa. Tšekin paidassa hän pelasi 1994 talviolympialaisissa ja vuosien 1993, 1994, 1995 ja 1997 MM-kisoissa. Arvoturnauksista hän keräsi olympiapronssin ja kolme MM-pronssia.


title: Matti Ijäs

text: Matti Kalevi Ijäs (s. 25. helmikuuta 1950 Helsinki) on suomalainen käsikirjoittaja ja elokuvaohjaaja.


title: Matti Ijäs

text: Ijäksen elokuvien tyylilajin ja huumorin yhteydessä on usein viitattu Veijo Mereen. Hänen elokuviensa tarinoita luonnehditaan usein hillityn novellimaisiksi ja dialogia hersyvän moniulotteiseksi. Usein Ijäksen elokuvissa käsitellään syntymisen ja kuoleman tematiikkaa, alkamisia ja loppumisia. Näitä outoja, mutta lämpimän huumorin siivittämiä näkyjään Ijäs toteuttaa tarkoin, pienin keinoin.


title: Matti Ijäs

text: Matti Ijäs on Suomessa Aki Kaurismäen ohella harvoja edelleen aktiivisia niin sanottuja "auteur"-ohjaajia; hän käsikirjoittaa ja ohjaa elokuvansa pääosin itse. Lisäksi "auteur"-statukseen kuuluu tekijän persoonallinen, valtavirran elokuvista poikkeava kerrontatyyli.


title: Matti Ijäs

text: Matti Ijäs kasvoi Helsingin Töölössä arkkitehtiäidin ja armeijan rakennusmestarina toimineen isän viisilapsisessa perheessä. Hän ylsi uimahyppääjänä Pohjoismaiden nuorten mestariksi ja kiersi kesäisin Suomea pellehyppyseurueessa. Ijäs opiskeli tiedotusoppia Tampereen yliopistossa ja työskenteli Tukholmassa Ruotsin radiossa välillä tiskaajana, välillä suomenkielisen toimituksen reportterina. 1970-luvun alkupuolella Ijäs muutti kahdeksaksi vuodeksi Turkuun, jossa pääsi tekemään lastenohjelmia Ylen aluestudiossa muun muassa Pentti Järvisen ja Erkki Mäkisen kanssa. Ensimmäinen ohjaustyö oli "Vieras poika", vuonna 1974 ensiesitetty dokumentti kymmenvuotiaasta chileläisestä pakolaisesta. Laajin projekti tältä ajalta oli neliosainen nuortensarja "Läskilinssi" (1976–1977). Hänen lastenelokuvansa saivat Tampereen lyhytelokuvajuhlilla monia palkintoja.


title: Matti Ijäs

text: Ijäs toimi yhtenä neljästä käsikirjoittajasta János Zsombolyain elokuvassa "Tullivapaa avioliitto" (1980) ja käsikirjoitti yhdessä Mikko Niskasen kanssa tämän elokuvan "Ajolähtö" (1982).


title: Matti Ijäs

text: 1980-luvun alkupuolella Ijäs siirtyi TV1:n televisioteatteriin, jossa syntyi sarja omaleimaisia televisioelokuvia, kuten Venla-palkittu "Viimeinen keikka" (1984), "Painija" (1985) sekä kulttimainetta nauttiva "Katsastus" (1988), joka perustui Joni Skiftesvikin novelleihin.


title: Matti Ijäs

text: Ijäksen ensimmäistä teatterielokuvaa "Koomikko" (1983) on pidetty hahmotukseltaan vielä jokseenkin haparoivana tuotoksena, mutta vuonna 1990 valmistunut "Räpsy & Dolly eli Pariisi odottaa" lunasti katsojien odotukset. Groteskin ja surrealistisen huumorin siivittämä elokuva sai hyvän vastaanoton, aivan kuten myös pari vuotta myöhemmin valmistunut "Pilkkuja ja pikkuhousuja" (1992).


title: Matti Ijäs

text: Matti Ijäksen ura on jatkunut tasaisesti vuorotellen television ja teatterielokuvien välillä. Hetken aikaa Ijäs toimi myös TV1:n Kotikatu-sarjan ohjaajana 1990-luvun lopulla. Ijäksen tuoreemmista teatterielokuvista "Sokkotanssi" (1999) ja "Haaveiden kehä" (2002) keskittyvät kuvaamaan lapsen kokemusmaailmaa, kun taas televisioelokuvissa "Pala valkoista marmoria" (1998), "Lahja" (1997), "Aita" (2001) ja "Tuulikaappimaa" (2003) henkilökohtaisia irtiottojaan ottavat niin keski-ikäiset kuin vanhuksetkin.


title: Matti Ijäs

text: Vuonna 2000 Ijäkselle myönnettiin elokuvataiteen valtionpalkinto. Vuonna 2002 hän oli yksi Pro Finlandia -palkituista.


title: Matti Ijäs

text: Matti Ijäs on ollut naimisissa näyttelijä Marja Packalénin kanssa vuosina 1973–1991 ja avioliitosta on kolme lasta. Ijäksen toinen vaimo vuodesta 1993 saakka on näyttelijä Milka Ahlroth. Jälkimmäisestä liitosta hänellä on yksi lapsi.


title: RKC Waalwijk

text: RKC Waalwijk on jalkapalloseura Waalwijkista, Alankomaista. Se pelaa maan toiseksi korkeimmalla sarjatasolla Eerste divisiessä. Nimi RKC tulee sanoista "Rooms Katholieke Combinatie". Seura syntyi 26. elokuuta 1940, kun kolme aikaisempaa seuraa, "HEC", "WVB" ja "Hercules", yhdistyivät. Seura pelasi ottelunsa Olympiaweg-stadionilla ennen uuden, Mandemakers Stadionin avaamista vuonna 1996. RKC on eräs Eredivisien pienimmistä seuroista. Sen kotiotteluiden katsojakeskiarvo kaudella 2004/05 oli 5 800 henkeä. Seura nousi pääsarja Eredivisieen kaudeksi 2011–12.


title: Perparim Hetemaj

text: Perparim Hetemaj (, s. 12. joulukuuta 1986 Skënderaj, Jugoslavia) on suomalainen jalkapalloilija, joka pelaa keskikenttäpelaajana Italian Serie A:n Chievossa. Hetemaj'n veli Mehmet Hetemaj on myös jalkapalloilija ja sisko on poliitikko Fatbardhe Hetemaj.


title: Perparim Hetemaj

text: Hetemaj nousi HJK:n edustusjoukkueeseen kaudella 2005. Kesäkuussa 2006 hän siirtyi 450 000 euron siirtosummalla kreikkalaisen AEK:n riveihin. Hetemaj pääsi debytoimaan AEK:n riveissä Mestarien liigassa. Kolmen Ateenassa vietetyn kauden jälkeen Hetemaj siirtyi elokuussa 2009 hollantilaiseen FC Twenteen, josta edelleen helmikuussa 2010 lainalle Italian Serie B:n Bresciaan. Hetemaj debytoi Brescian riveissä Serie A:ssa syyskuussa 2010. Kesäkuussa 2011 Hetemaj siirtyi 1,2 miljoonalla eurolla Serie A:n Chievoon. Hetemaj on toiminut Chievon kapteenina, ja hän on pelannut yhteensä yli 200 Serie A -ottelua.


title: Perparim Hetemaj

text: A-maajoukkueessa Hetemaj debytoi 22-vuotiaana vuonna 2009 Japania vastaan, ja hän vakiinnutti paikkansa maajoukkueen vakiomiehistössä vuoden 2011 aikana. Ensimmäisen A-maaottelumaalin Hetemaj teki vuonna 2012 Turkkia vastaan. Hetemaj oli maajoukkueen runkopelaaja EM-karsinnoissa 2010–11, , EM-karsinnoissa 2014–15 ja . Hetemaj lopetti maajoukkueuransa syksyn 2017 maaotteluiden jälkeen. Hän pelasi yhteensä 49 A-maaottelua. Hetemaj kuului myös Suomen joukkueeseen vuoden 2009 alle 21-vuotiaiden EM-kisoissa.


title: Perparim Hetemaj

text: Skënderaj'ssa Jugoslaviassa syntyneen, mutta Jugoslavian hajoamissotien seurauksena viisivuotiaana Suomeen muuttaneen Kosovon albaani Perparim Hetemaj'n pelaajaura aikuisten tasolla alkoi kaudella 2004, kun hän nousi HJK:n Kakkosessa pelanneen reservijoukkue Klubi 04:n kokoonpanoon. HJK:n edustusjoukkueessa ja Veikkausliigassa Hetemaj debytoi 18-vuotiaana, kun Keith Armstrong vaihtoi hänet kentälle 28. huhtikuuta 2005 ottelussa HJK–TP-47. Ensimmäisen liigamaalin Hetemaj teki 30. heinäkuuta 2005 ottelussa HJK–RoPS. Hetemaj vakiinnutti heti paikkansa HJK:n kokoonpanossa ja pelasi ensimmäisellä liigakaudellaan HJK:n kaikki 26 liigaottelua, joista 14 avauskokoonpanossa. HJK oli kaudella 2005 Veikkausliigassa toinen. Hetemaj ehti aloittaa kauden 2006 HJK:n riveissä, ja hän pelasi kesäkuun alkuun mennessä seitsemässä liigaottelussa.


title: Perparim Hetemaj

text: Perparim Hetemaj siirtyi kesäkuussa 2006 neljän vuoden sopimuksella Kreikan Super Leaguessa pelanneen AEK:n riveihin. Seurat eivät julkistaneet siirtosummaa, mutta lehtitietojen mukaan AEK maksoi Hetemaj’sta HJK:lle 450 000 euroa. Hetemaj debytoi Super Leaguessa 9. syyskuuta 2006 ottelussa Atromitos–AEK. Mestarien liigassa hän debytoi 26. syyskuuta ottelussa AEK–Anderlecht. AEK jäi Mestarien liigan lohkossaan AC Milanin ja Lillen taakse kolmanneksi. Lohkon viimeiseksi AEK jätti Anderlechtin. Hetemaj pelasi kaudella 2006–2007 seitsemässä Kreikan liigan ottelussa sekä neljässä Mestarien liigan ottelussa. Kausi jäi kuitenkin kesken helmikuussa, kun hän mursi nilkkansa Suomen B-maajoukkueen ottelussa Skotlantia vastaan ja joutui yli puoleksi vuodeksi sivuun pelikentiltä. AEK oli kaudella 2006–2007 Super Leaguessa toinen.


title: Perparim Hetemaj

text: Hetemaj kuntoutui takaisin pelikuntoon lokakuussa 2007, mutta hän pelasi syyskaudella vain reservijoukkueen otteluita. AEK lainasi Hetemaj’n tammikuussa 2008 loppukauden mittaisella sopimuksella Kreikan liigan Apollon Kalamariakseen. Hetemaj pelasi Apollonin loppukauden yhdestätoista ottelusta kymmenen, joista kuusi avauskokoonpanossa. Hän teki myös ensimmäisen maalinsa Kreikan liigassa Apollonin riveissä 23. helmikuuta 2008 ottelussa Asteras Tripolis–Apollon. Apollon jäi kuitenkin sarjassa viimeiseksi ja tippui kauden 2007–2008 päätteeksi liigasta.


title: Perparim Hetemaj

text: Hetemaj’n peliaika AEK:ssa jäi vähäiseksi myös syyskaudella 2008, kun hän pelasi vain kahdessa liigaottelussa ja yhdessä UEFA Cupin karsintojen ottelussa. Hetemaj jäi kuitenkin AEK:n riveihin kevätkaudeksi, vaikka harkitsi myös peliajan hakemista muualta. Kevätkaudella Hetemaj’n rooli joukkueessa kasvoi hieman, ja hän pelasi seitsemässä liigaottelussa. Yhteensä sarjaotteluita kertyi kauden aikana yhdeksän, joiden lisäksi hän pelasi kolmessa liigan play off -ottelussa. AEK oli kaudella 2008–2009 Super Leaguessa kolmas.


title: Perparim Hetemaj

text: Perparim Hetemaj siirtyi elokuussa 2009 1+1 -vuotisella sopimuksella Hollannin Eredivisiessä pelanneeseen FC Twenteen. Vaihtokaupassa AEK sai Twenten Youssouf Hersin. Hetemaj aloitti kauden 2009–2010 Twenten reservijoukkueessa, mutta ei onnistunut murtautumaan Hollannin mestaruuden voittaneen edustusjoukkueen vaihtopenkkiä pidemmälle.


title: Perparim Hetemaj

text: FC Twente lainasi Hetemaj’n helmikuussa 2010 loppukauden mittaisella sopimuksella Italian Serie B:n Bresciaan. Hetemaj debytoi Serie B:ssä 6. helmikuuta 2010 ottelussa Torino–Brescia, ja hän pelasi kevätkauden aikana neljässä Serie B:n ottelussa. Brescialle kausi oli onnistunut, kun se sijoittui kaudella 2009–2010 sarjassa kolmanneksi ja nousi nousukarsintojen kautta Serie A:han seuraavaksi kaudeksi.


title: Perparim Hetemaj

text: Hetemaj teki heinäkuussa 2010 Brescian kanssa kolmivuotisen sopimuksen. Hetemaj debytoi Serie A:ssa 12. syyskuuta 2010 ottelussa Brescia–Palermo, ja hänestä tuli seitsemäs sarjassa pelannut suomalainen. Hetemaj vakiinnutti paikkansa Brescian avauskokoonpanossa ja hän pelasi yhteensä 30 liigaottelua, joista 28 avauskokoonpanossa. Ensimmäisen maalin Serie A:ssa Hetemaj teki 22. syyskuuta ottelussa Brescia–AS Roma, ja hänestä tuli samalla ensimmäinen sarjassa maalin tehnyt suomalainen. Yhteensä maaleja syntyi kaksi. Sarjanousija Brescia jäi kuitenkin Serie A:ssa toiseksi viimeiseksi ja tippui kauden päätteeksi takaisin Serie B:hen.


title: Perparim Hetemaj

text: Perparim Hetemaj siirtyi kesäkuussa 2011 neljän vuoden sopimuksella Serie A:ssa pelaavaan Chievoon. Seurat eivät julkistaneet siirtosummaa, mutta lehtitietojen mukaan Chievo maksoi Hetemaj’sta Brescialle 1,2 miljoonaa euroa. Hetemaj debytoi Chievon riveissä Serie A:ssa 11. syyskuuta 2011 ottelussa Chievo–Novara. Hetemaj vakiinnutti heti paikkansa Chievon kokoonpanossa, ja hän pelasi kaudella 2011–2012 yhteensä 31 ottelua, joista 19 avauskokoonpanossa. Chievo oli sarjassa kauden päätteeksi kymmenes.


title: Perparim Hetemaj

text: Hetemaj jatkoi Chievon keskikentän vakiopelaajana kaudella 2012–2013. Chievon kausi alkoi heikosti, ja päävalmentaja Domenico Di Carlo sai potkut viiden tappion jälkeen. Hetemaj vakiinnutti paikkansa entistä vahvemmin joukkueen avauskokoonpanossa ja pelasi yhteensä 30 ottelua, joista 28 avauksessa. Hetemaj oli sivussa kokoonpanosta ainoastaan pelikieltojen ja loukkaantumisten takia. Chievo onnistui nousemaan Eugenio Corinin johdolla sarjassa keskikastiin, ja joukkue saavutti tavoitteeksi asetetun 12. sijan.


title: Perparim Hetemaj

text: Chievo lähti kauteen 2013–2014 taas uuden valmentajan johdolla, kun Giuseppe Sannino otti vetovastuun. Kausi alkoi kuitenkin vielä edelliskauttakin heikommin, ja kun Chievo valui sarjassa viimeiseksi, Corini nimitettiin jälleen päävalmentajaksi marraskuussa. Hetemaj jatkoi joukkueen vakiopelaajana, ja hän pelasi 32 ottelua, joista 28 avauskokoonpanossa. 31. lokakuuta pelattu AS Roma–Chievo oli Hetemaj’n 100. Serie A -ottelu. Chievo taisteli koko kauden putoamista vastaan, mutta sarjapaikka pelastui ja joukkue oli lopulta sarjassa 16.


title: Perparim Hetemaj

text: Hetemaj teki ennen kauden 2014–2015 alkua neljän vuoden jatkosopimuksen Chievon kanssa. Joukkue voitti ensimmäisistä seitsemästä sarjaottelusta vain yhden, ja Chievo vaihtoi jälleen päävalmentajaa kesken kauden, kun Corini vaihtui Rolando Maraniin. Hetemaj pelasi edelliskauden tapaan 32 ottelua, joista 31 avauskokoonpanossa. Hän debytoi myös joukkueen kapteenina 22. helmikuuta 2015 ottelussa Empoli–Chievo. Joukkueen suuren vaihtuvuuden ja heikon alun jälkeen Chievo kipusi kuitenkin pois putoamistaistelusta ja lopullinen sarjasijoitus oli 14.


title: Perparim Hetemaj

text: Hetemaj pelasi Chievossa neljä kautta maaleitta. Ensimmäisen maalinsa Chievon riveissä Hetemaj teki 12. syyskuuta 2015 Juventus Stadiumilla ottelussa Juventus–Chievo. Ottelu oli Hetemaj’lle 129. sarjaottelu Chievon paidassa. Hetemaj pelasi kaudella 2015–2016 yhteensä 28 ottelua, joista 26 avauskokoonpanossa. Kauden maalisaldoksi jäi yksi. Hetemaj pelasi edelliskauden tapaan myös otteluita joukkueen kapteenina. Kausi sujui Chievolta edelliskausia paremmin, ja joukkue saavutti Hetemaj’n ajan parhaan sarjasijoituksen, kun se oli Serie A:ssa yhdeksäs.


title: Perparim Hetemaj

text: Hetemaj jatkoi kaudella 2016–2017 kuudetta kautta Chievon runkopelaajana ja kolmatta kautta joukkueen kapteenistossa. Hetemaj pelasi jälleen otteluita joukkueen kapteenina, kun kapteeni Sergio Pellissier oli sivussa kokoonpanosta. Hetemaj pelasi yhteensä 23 ottelua, joista 21 avauskokoonpanossa. 12. helmikuuta pelattu ottelu Sassuolo–Chievo oli Hetemaj’n 200. Serie A -ottelu. Hän pelasi juhlaottelussaan joukkueen kapteenina. Joukkueen kausi sujui edelliskautta heikommin ja Chievon lopullinen sijoitus Serie A:ssa oli 14.


title: Perparim Hetemaj

text: Kausi 2017–2018 oli Hetemaj’lle jo seitsemäs Chievon riveissä. Hetemaj jatkoi joukkueen kapteenistossa, ja hän toimi kauden aikana useissa otteluissa Chievon kapteenina. Hetemaj pelasi yhteensä 32 ottelua, joista 27 avauskokoonpanossa. Hän teki kauden aikana kolme maalia. 18. maaliskuuta 2018 pelattu ottelu Milan–Chievo oli Hetemaj’n 200. ottelu Chievon paidassa. Joukkue joutui loppukaudesta putoamistaisteluun, ja päävalmentaja Rolando Maran sai potkut. Chievo nousi kuitenkin uuden päävalmentajan Lorenzo D’Annan johdolla lopulta sarjassa sijalle 13.


title: Perparim Hetemaj

text: Perparim Hetemaj debytoi ikäluokkansa (1986) maajoukkueessa 17-vuotiaana 7. syyskuuta 2004 Vihdin Nummelassa pelatussa maaottelussa Suomi–Ruotsi. Hetemaj pelasi oman ikäluokkansa maajoukkueessa neljä maaottelua, joissa hän teki kaksi maalia.


title: Perparim Hetemaj

text: Alle 21-vuotiaiden maajoukkueessa Hetemaj debytoi 18-vuotiaana 13. huhtikuuta 2005 Helsingissä pelatussa maaottelussa Suomi–Viro. Hetemaj pelasi viisi alle 21-vuotiaiden EM-kisojen karsintaottelua. Hetemaj valittiin Suomen joukkueeseen vuoden 2009 alle 21-vuotiaiden EM-kisojen lopputurnaukseen, ja hän pelasi täydet minuutit kaikissa Suomen kolmessa ottelussa. Hetemaj pelasi 16 nuorten maaottelua ja teki niissä kolme maalia.


title: Perparim Hetemaj

text: A-maajoukkueessa Hetemaj debytoi 22-vuotiaana, kun Stuart Baxter vaihtoi hänet kentälle 4. helmikuuta 2009 Tokiossa pelatussa maaottelussa Japani–Suomi. Debyytistä huolimatta Hetemaj pelasi aikana alle 21-vuotiaiden maajoukkueessa.


title: Perparim Hetemaj

text: Hetemaj nousi vakituisesti A-maajoukkueen mukaan alkuvuoden 2011 aikana, kun maajoukkueen väliaikainen valmentaja Markku Kanerva valitsi hänet avauskokoonpanoon alkuvuoden maaotteluissa Belgiaa ja Portugalia vastaan. Ensimmäisen arvokisojen karsintaottelun Hetemaj pelasi 3. kesäkuuta 2011, kun uusi päävalmentaja Mixu Paatelainen valitsi hänet avauskokoonpanoon Serravallessa pelatussa vuoden 2012 EM-kisojen karsintojen ottelussa San Marino–Suomi. Hetemaj pelasi avauskokoonpanossa myös seuraavissa karsintaotteluissa, ja hän muodosti keskikentän kolmikon 4–3–2–1-ryhmityksessä Roman Eremenkon ja Alexander Ringin kanssa. Suomi sijoittui vuoden 2012 EM-kisojen karsintalohkossaan neljänneksi Hollannin, Ruotsin ja Unkarin jälkeen. Lohkossa Suomen taakse jäivät Moldova ja San Marino. Hetemaj pelasi neljä Suomen kymmenestä karsintaottelusta ja vuoden 2011 aikana yhteensä kahdeksan maaottelua.


title: Perparim Hetemaj

text: Ensimmäisen A-maaottelumaalinsa Hetemaj teki 26. toukokuuta 2012 Itävallan Salzburgissa pelatussa maaottelussa Turkki–Suomi, kun hän teki Suomen voittomaalin 3–2-voittoon päättyneessä ottelussa. Hetemaj pelasi neljässä valmistavassa maaottelussa, ja karsintojen avausottelussa Ranskaa vastaan hän muodosti keskikentän kolmikon Tim Sparvin ja Alexander Ringin kanssa. Vuoden 2014 MM-kisojen karsintojen ehdottomaksi kohokohdaksi jäi Gijónissa maaliskuussa 2013 pelattu vierasottelu Espanjaa vastaan. Suomi venyi ottelussa 1–1-tasapeliin hallitsevaa maailmanmestaria ja Euroopan mestaria vastaan. Hetemaj pelasi ottelussa täydet 90 minuuttia. Hetemaj pelasi vuoden 2013 kuudesta karsintaottelusta viidessä. Suomi sijoittui vuoden 2014 MM-kisojen karsintalohkossaan kolmanneksi Espanjan ja Ranskan jälkeen. Lohkossa Suomen taakse jäivät Georgia ja Valko-Venäjä. Hetemaj pelasi Suomen kahdeksasta karsintaottelusta seitsemässä ja vuosina 2012–13 yhteensä 15 maaottelua, joissa hän teki kolme maalia.


title: Perparim Hetemaj

text: Odotukset vuoden 2016 EM-kisojen karsintoja kohtaan olivat suuret, kun lopputurnaukseen pääsi ensimmäistä kertaa 24 maata. Hetemaj pelasi neljässä karsintoihin valmistavassa ottelussa, ja hän muodosti karsintojen avausottelussa keskikentän kolmikon Tim Sparvin ja Alexander Ringin kanssa. Hetemaj pelasi kaikissa syksyn 2014 neljässä karsintaottelussa avauskokoonpanossa. Suomi voitti karsintojen avausottelussa Färsaaret, mutta sai sen jälkeen vain yhden pisteen seuraavista viidestä ottelusta. Suomen hävittyä neljä karsintaottelua peräkkäin päävalmentaja Mixu Paatelainen sai potkut kesäkuussa 2015, ja loppuvuoden maajoukkueen päävalmentajana toimi Markku Kanerva. A-maajoukkue palasi Kanervan alaisuudessa perinteiseen 4–4–2-rymitykseen, ja Hetemaj jatkoi syksyn karsintaotteluissa keskikentän vasempana laitapelaajana. Suomi jäi vuoden 2016 EM-kisojen karsintalohkossaan neljänneksi Pohjois-Irlannin, Romanian ja Unkarin jälkeen. Lohkossa Suomen taakse jäivät Färsaaret ja Kreikka. Hetemaj pelasi Suomen kymmenestä karsintaottelusta kahdeksan ja vuosina 2014–15 yhteensä 14 maaottelua, joissa hän teki yhden maalin.


title: Perparim Hetemaj

text: Suomi aloitti valmistautumisen uuden päävalmentajan Hans Backen johdolla, ja Hetemaj pelasi neljässä karsintoihin valmistavassa ottelussa. Hetemaj kieltäytyi pelaamasta karsintojen avausottelussa, koska hän ei halunnut pelata synnyinmaataan Kosovoa vastaan. Hetemaj palasi maajoukkueen kokoonpanoon seuraavassa ottelussa Islantia vastaan. A-maajoukkueen vuosi 2016 oli synkkä, kun joukkue ei voittanut vuoden aikana yhtään ottelua. Suomi sai neljästä karsintaottelusta vain yhden pisteen, ja päävalmentaja Backe sai potkut joulukuussa 2016. Uudeksi päävalmentajaksi nimitettiin Markku Kanerva. Hetemaj pelasi maaliskuun 2017 maaotteluissa, mutta jäi sivuun kesäkuun peleistä loukkaantumisen vuoksi. MM-karsintojen loppu sujui Suomelta hyvin ja neljä ottelua toi syksyllä 2017 kahdeksan pistettä. Hetemaj ei pelannut myöskään vierasottelua Kosovoa vastaan, mutta oli muissa syksyn karsintaotteluissa avauskokoonpanossa. Suomi jäi vuoden 2018 MM-kisojen karsintalohkossaan viidenneksi Islannin, Kroatian, Ukrainan ja Turkin jälkeen. Lohkossa Suomen taakse jäi Kosovo. Hetemaj pelasi Suomen kymmenestä karsintaottelusta viisi ja vuosina 2016–2017 yhteensä 10 maaottelua. Hetemaj ilmoitti tammikuussa 2018 lopettavansa maajoukkueuransa 49 A-maaottelun jälkeen. Viimeiseksi maaotteluksi jäi 9. lokakuuta 2017 Turussa Veritas Stadionilla pelattu MM-karsintaottelu Suomi–Turkki.


title: Perparim Hetemaj

text: "Tilanne 25. marraskuuta 2018."


title: Perparim Hetemaj

text: "Tilanne 31. toukokuuta 2014."


title: Juuso Kangaskorpi

text: Juuso Kangaskorpi (s. 4. syyskuuta 1975 Mikkeli) on entinen suomalainen jalkapalloilija. Hän oli pelipaikaltaan oikea laitapuolustaja, mutta pelasi uransa alkupuolella laitahyökkääjänä.


title: Juuso Kangaskorpi

text: Kausi 2008 oli Kangaskorvelle Hakassa jo yhdeksäs peräkkäinen. Hän on voittanut seurassa kahdesti sekä Suomen mestaruuden että Suomen Cupin. Aikaisemmin Kangaskorpi on pelannut Mikkelin Palloilijoissa, missä hän pelasi ensimmäisen Veikkausliigaottelunsa 17-vuotiaana kaudella 1993, Myllykosken Pallossa ja Vaasan Palloseurassa, jossa hän oli mukana voittamassa Liigacupia 1999. Kaikkiaan Kangaskorpi on urallaan pelannut Veikkausliigassa 373 ottelua ja tehnyt 39 maalia.


title: Juuso Kangaskorpi

text: Haka ilmoitti 10. lokakuuta 2008, että Juuso Kangaskorpi siirtyy kauden jälkeen Kakkosessa pelaavan Mikkelin Palloilijoiden pelaajavalmentajaksi.


title: Juuso Kangaskorpi

text: Kangaskorpi on pelannut maajoukkueessa seitsemän ottelua 2003–2006. Hän on esiintynyt nuorten maajoukkueessa kahdeksasti ja poikamaajoukkueissa 34 kertaa.


title: Juuso Kangaskorpi

text: Myös hänen edesmennyt veljensä Jokke Kangaskorpi oli tunnettu jalkapalloilija.


title: Kalle Eerola

text: Kalle Eerola (s. 1. marraskuuta 1983 Lahti) on suomalainen ex-jalkapalloilija.


title: Kalle Eerola

text: Eerola on monipuolinen pelaaja, joka kykenee pelaamaan sekä puolustuksessa, laidalla että keskikentällä. Eerola siirtyi FC Hakaan kaudeksi 2005. Ennen siirtymistään Valkeakoskelle hän oli pelannut kolme liigakautta FC Lahden joukkueessa, minne hän taas 2007 palasi.


title: Kalle Eerola

text: Eerola asui nuoruutensa Lahden Patomäessä.


title: Bis

text: Bis tai BIS on:


title: Sinfonia nro 5 (Tšaikovski)

text: Pjotr Tšaikovskin sinfonia nro 5 e-molli op. 64 sävellettiin vuonna 1888. Sen ensiesitys oli Pietarissa 6. marraskuuta 1888.


title: Sinfonia nro 5 (Tšaikovski)

text: Ennen kuin Tšaikovski ryhtyi kirjoittamaan viidettä sinfoniaansa, hän valitti veljelleen, että hänen entinen luomisen palonsa tuntui heikentyneen. Johdettuaan sinfoniansa ensiesityksen Tšaikovski kirjoitti suosijalleen rouva Nadežda von Meckille: "Siinä on jotakin luotaantyöntävää, vastenmielistä, jotakin sekavaa, epäaitoa, 'työn jälkeä', jonka yleisö vaistomaisesti huomaa. Oli selvän selvää, että suosionosoitukset oli tarkoitettu aikaisemmalle toiminnalleni ja että sinfonia ei lainkaan miellyttänyt kuulijoita. Tyytymättömyys vihlookin minua ankarasti. Olenko tosiaankin pelannut pelini loppuun? Viime yönä luin läpi "meidän" sinfoniamme (neljännen). Mikä ero! Miten mittaamattoman paljon parempi se onkaan. Surullista, kovin surullista!" Tšaikovskin viides sinfonia on kuitenkin myöhemmin luettu yhdeksi hänen parhaista teoksistaan. Säveltäjä huomasi itsekin pian olleensa alun perin liian ankara viidettä sinfoniaansa kohtaan, ja jo toisen esityskerran jälkeen hän kirjoitti: "Pidän siitä nyt enemmän."


title: Sinfonia nro 5 (Tšaikovski)

text: Teos koostuu neljästä osasta:


title: 7-Zip

text: 7-Zip on tiedostonpakkaus- ja arkistointiohjelma Windowsille. 7-Zip toimii joko komentoriviohjelmana tai käyttäen sen graafista käyttöliittymää.


title: 7-Zip

text: 7-Zip on ilmainen, avoimen lähdekoodin kilpailija suljetun lähdekoodin WinRARille ja WinZipille. 7-Zip julkaistiin vuonna 2000. Sen on luonut Igor Pavlov, ja se on lisensoitu LGPL-lisenssillä.


title: 7-Zip

text: 7-Zip tukee monia erilaisia tiedostonpakkausformaatteja, mutta oletuksena se käyttää omaa 7z-formaattiaan. Tähän se käyttää LZMA-algoritmia. Tämä verrattain uusi algoritmi on todella tehokas, ja se haastaa tunnetuimmat formaatit kuten RARin ja ZIPin.


title: 7-Zip

text: 7-Zip voi myös salata 7Z-tiedostot tehokkaalla AES-suojauksella, joka suojaa sekä tiedostot että arkiston rakenteen, jolloin käyttäjät ilman salasanaa eivät voi edes nähdä arkiston sisältöä.


title: Pekka Tirkkonen

text: Pekka Tirkkonen (s. 17. heinäkuuta 1968 Savonlinna) on suomalainen entinen jääkiekkoilija ja nykyinen valmentaja. Pelipaikaltaan hän oli keskushyökkääjä. Hän on viimeksi toiminut Saksan DEL:ssa pelaavan Grizzlys Wolfsburgin päävalmentajana.


title: Pekka Tirkkonen

text: Tirkkonen aloitti uransa I-divisioonassa SaPKossa, jossa hän pelasi kaudet 1984–1987. Seuraavaksi hän pelasi SM-liigassa TPS:ssä neljä kautta, joiden aikana saavutti kolme Suomen mestaruutta. Kaudet 1991–1996 hän pelasi KalPassa, jonka jälkeen siirtyi kahdeksi vuodeksi Saksan DEL-liigaan. Ensimmäisen kauden hän pelasi Star Bulls Rosenheimissa ja toisen Augsburger Pantherissa. Kaudelle 1998–1999 hän teki paluun KalPaan. KalPan mentyä kauden jälkeen konkurssiin Tirkkonen siirtyi SaiPaan, jossa pelasi vuoteen 2003 saakka. Kauden 2003–2004 hän pelasi Ruotsin Elitserienin Linköpings HC:ssa, jonka jälkeen kiekkoili Tanskan pääsarjassa Herning IK:ssa. Hän päätti pelaajauransa keväällä 2008.


title: Pekka Tirkkonen

text: Boston Bruins varasi Tirkkosen NHL:ään varaustilaisuuden toisella kierroksella numerolla 34, mutta hän ei koskaan pelannut NHL:ssä. Maajoukkueurallaan Tirkkonen edusti Suomea vuosien 1990 ja 1991 MM-kisoissa sekä 1991 Kanada-cupissa, jossa Suomi selvisi välieriin.


title: Pekka Tirkkonen

text: Marraskuussa 2008 Tirkkonen valittiin erotetun Jori Kokkosen tilalle Mestis-seura SaPKon päävalmentajaksi. 30. maaliskuuta Tirkkonen teki kahden vuoden jatkosopimuksen Mestiksessä jatkavan SaPKon kanssa.


title: Pekka Tirkkonen

text: Joulukuussa 2011 SaiPa julkisti Tirkkosen seuraavan päävalmentajan tehtävissä Ari-Pekka Seliniä 2+1-vuotisella sopimuksella. Tirkkonen valmensi SaiPaa neljä kautta, kunnes hän siirtyi kaudeksi 2016–2017 Sveitsiin EHC Klotenin päävalmentajaksi. Ensimmäisellä kaudella Kloten voitti Tirkkosen alaisuudessa Sveitsin Cupin mutta toisen kauden lähdettyä kangerrellen käyntiin, Tirkkonen vapautettiin tehtävistään jo 16. lokakuuta 2017. Seuraavat potkut hän sai Saksan pääsarjan DEL:n joukkue Grizzlys Wolfsburgista lokakuussa 2018.


title: Pekka Tirkkonen

text: Kauden 2013–2014 päätösgaalassa Pekka Tirkkoselle ojennettiin parhaan valmentajan Kalevi Numminen -palkinto.


title: Mika Lehkosuo

text: Mika Lehkosuo (s. 8. tammikuuta 1970 Helsinki) on suomalainen jalkapallovalmentaja ja entinen jalkapalloilija. Huhtikuusta 2014 asti hän on toiminut Helsingin Jalkapalloklubin päävalmentajana. Vuodesta 2013 hän on toiminut myös Suomen maajoukkueen valmennusryhmässä.


title: Mika Lehkosuo

text:
Lehkosuo pelasi urallaan Vantaan Pallossa, FF Jarossa (yhden ottelun), Helsingin Jalkapalloklubissa ja myös kaudella 1998–1999 vuokralla Italiassa Serie A:ssa AC Perugian joukkueessa. HJK:ssa hän voitti kaksi Suomen mestaruutta, neljästi liigacupin ja pelasi kaikkiaan 189 liigaottelua. Suomen maajoukkueessa Lehkosuo pelasi 17 ottelua. Hänen uransa päättyi polven ristisidevammaan keväällä 2002.
Valmentajauransa Lehkosuo aloitti Helsingin Jalkapalloklubin A-junioreissa 2004. Kaudella 2005 hän aloitti Ykkösessä pelanneen FC Hongan apuvalmentajana, mutta nousi kuitenkin päävalmentajaksi muutaman pelatun kierroksen jälkeen Ville Lyytikäisen saatua potkut. Lehkosuo onnistui heti ensimmäisessä toimessaan päävalmentajana nostamaan joukkueen Veikkausliigaan kaudeksi 2006. Hän saavutti Hongassa SM-hopeaa 2008, 2009 ja 2013. Tämän lisäksi joukkue voitti Liigacupin 2010 ja 2011 sekä Suomen Cupin 2012.


title: Mika Lehkosuo

text: Vuonna 2013 Lehkosuo liittyi Suomen maajoukkueen valmennusryhmään.


title: Mika Lehkosuo

text:
Vuonna 2014 Hongan ja Lehkosuon välillä ilmeni taloudellisia epäselvyyksiä. Tammikuun lopulla hänen kerrottiin hakevan palkkasaataviaan oikeusteitse. Helmikuussa Honka purki Lehkosuon työsopimuksen päävalmentajan tehtävistä. Hongan mukaan hänen osaltaan oli ilmennyt vakavia taloudellisia väärinkäytöksiä. Lehkosuo itse kiisti kaikki syytökset taloudellisista väärinkäytöksistä.
Huhtikuun lopussa 2014 Lehkosuosta tuli Helsingin Jalkapalloklubin päävalmentaja kahden ja puolen vuoden sopimuksella. Ensimmäisellä kaudellaan Lehkosuo johdatti Klubin Suomen cupin voittoon sekä ennätykselliseen kuudenteen perättäiseen Suomen mestaruuteen. HJK pääsi myös Eurooppa-liigan lohkovaiheeseen.
Mika Lehkosuon veli Ari Lehkosuo pelasi aikanaan jalkapalloa. Arin lapsista Otto Lehkosuo on salibandyn maajoukkuepelaaja ja Lilli Lehkosuo cheerleadingin MM-mitalisti.


title: Paul Revere

text: Paul Revere (1. tammikuuta 1735 Boston, Massachusetts – 10. toukokuuta 1818 Boston, Massachusetts) oli yhdysvaltalainen hopeaseppä ja Amerikan vallankumouksen patriootti. Hän on päässyt historiaan toiminnastaan huhtikuussa 1775 viestinviejänä vapaussodan aloittaneessa Lexingtonin ja Concordin taistelussa, jonka uhkasta hän ratsasti yötä myöten varoittamaan muita.


title: Paul Revere

text: Reveren isä oli Bostoniin asettunut ranskalaistaustainen hugenottipakolainen, joka oli kouluttautunut hopeasepäksi. Paul Revere opetteli isänsä ammatin, ja hänestä tuli yksi maansa taitavimpiä hopeaseppiä. Hän valmisti myös monenlaisia muita metalliesineitä. Hänestä tuli menestyksekäs ja arvostettu käsityöläinen.


title: Paul Revere

text: 1770-luvulla yhteisönsä keskuudessa arvostettu Revere ryhtyi tukemaan brittihallintoa vastustaneita radikaaleja, jotka kutsuivat itseään patriooteiksi. Hän osallistui 50 muun henkilön mukana vuoden 1773 Bostonin teekutsuihin.


title: Paul Revere

text: Revere toimi usean vuoden ajan Bostonin salaisen turvallisuuskomitean ratsastavana viestinviejänä. Kun Bostonin brittijoukot uhkasivat huhtikuussa 1775 kapinallisten Massachusettsin Concordiin keräämää asevarastoa, Revere päätti varmistaa, että heitä varoitettaisiin ajoissa, jos britit lähtisivät liikkeelle kaupungista. Kuuluisan tarinan mukaan hän järjesti viestintää varten Bostonin North Church -kirkon kellotapuliin lyhtyjä, ja neuvoi sytyttämään yhden lyhdyn, jos vihollinen lähestyisi maalta, ja kaksi, jos se lähestyisi mereltä (”"One if by land, and two if by sea"”).


title: Paul Revere

text: Reveren kuuluisia keskiyön ratsastus tapahtui 18.–19. huhtikuuta 1775. Britit olivat lähettäneet 700 sotilasta Concordiin ottamaan haltuunsa kapinallisten asevarikon. Varotoimista huolimatta heidän liikkeensä havaittiin ja kaksi sananviejää lähetettiin varoittamaan patriootteja. Toinen sananviejistä oli Paul Revere, joka ratsasti keskiyöllä Medfordiin antamaan varoitusta.


title: Paul Revere

text: Revere kertoo lähteneensä ratsastamaan kello 11 sään ollessa suotuisa. Revere kohtasi matkallaan Charlenonissa kaksi brittisotilasta, jotka yrittivät estää hänen kulkunsa väkivalloin. Revere pääsi pakoon hiuksen hienosti, brittisotilaiden seurattua häntä vielä monta kilometriä.


title: Paul Revere

text: Reveren päästyä Medfordiin hän herätti paikallisen kapteenin, joka teki hälytyksen minuuttimiehille. Medfordissa paikallista miliisiä kutsuttiin minuuttimiehiksi, sillä he olivat milloin vain valmiita tarttumaan aseisiinsa minuutissa. Matkallaan Lexingtoniin Revere ei voinut huutaa jokaiseen taloon "Britit ovat tulossa!", sillä suurin osa asukkaista tunsi olevansa brittejä. Miliisit lähettivät varoitusviestin Lexingtoniin sekä Concordeen, jossa paikalliset miliisit aseistautuivat ja odottivat brittisotilaita rakennuksiin piiloutuneina.


title: Paul Revere

text: Reveren ratsastuksen teki kuuluisaksi runoilija Henry Wadsworth Longfellow vuonna 1863 julkaistussa runossaan ”Paul Revere’s Ride”, joka ei tosin ole aivan totuudenmukainen kuvaus tapahtumista.


title: Paul Revere

text: Yhdysvaltain vapaussodan aikana Revere rakensi ruutitehtaan, josta oli suuresti hyötyä siirtokuntien armeijalle. Sodassa hän palveli everstiluutnanttina, ja vastasi vuonna 1776 Bostonin sataman puolustuksesta Castle Williamissa. Sodan jälkeen Revere ryhtyi teollisuudenharjoittajaksi, ja perusti Massachusettsin Cantoniin kuparilevyjä valmistaneen valssimyllyn. Hän suunnitteli myös teollisuudelle useita hopea- ja metallituotteita, joista osa on museoissa näytteillä.


title: Paul Revere

text: Paul Revere kuoli Bostonissa toukokuussa 1818 tullessaan kotiin pajastaan kirkonkelloja valmistamasta.


title: Paul Revere

text: Reveren seikkailun vastikkeena pidetään kanadalaista Laura Secordia, joka kuuli kotonaan amerikkalaisten joukkojen hyökkäyssuunnitelmista brittejä vastaan ja käveli 18 tunnissa 32 kilometrin matkan varoittamaan brittejä.


title: Laura Secord

text: Laura Secord (13. syyskuuta 1775 – 17. lokakuuta 1868) oli kanadalainen vuoden 1812 sodan sankari. Hän varoitti brittijoukkoja amerikkalaisten lähestymisestä ja siten pelasti nämä joutumasta yllätyshyökkäyksen uhriksi Beaver Damsin taistelussa 24. kesäkuuta 1813. Secordin ansiosta britit pääsivätkin yllättämään amerikkalaiset ja voittivat taistelun.


title: Laura Secord

text: Laura Secord asui pienessä kylässä miehensä Jamesin Secordin kanssa Kanadan puolella, Yhdysvaltojen rajan tuntumassa Queenstonissa, Niagara-joen yläjuoksulla. Vaikka Laura Secord oli syntynyt Amerikassa, hän oli uskollinen Britannian kruunulle sekä paikallisia asukkaita suojelleille brittijoukoille.


title: Laura Secord

text: Kesäkuussa 1813 amerikkalaiset upseerit tulivat Secordin kotiin ja nähdessään hänen valmistavan ruokaa he pyysivät saada aterioida hänen luonaan. Oletettavasti Secord kuuli amerikkalaisten hyökkäyssuunnitelmista upseerien keskustelusta ruokailun aikana.


title: Laura Secord

text: Secord halusi varoittaa brittejä amerikkalaisten yllätyshyökkäyksestä. Secordin mies James oli haavoittunut suuressa Queenston Heightin taisteluissa ja oli siksi liian sairas varoittamaan brittejä. Jos britit eivät saisi varoitusta, he menettäisivät strategisesti erittäin tärkeän Niagaran niemimaan alueen, joka antaisi amerikkalaisille sillanpääaseman Kanadaan. Matka brittien luo olisi vaarallinen, koska sen varrella olevissa metsissä oli vaarallisia intiaaneja, soita, vuoria sekä petoeläimiä ja käärmeitä.


title: Laura Secord

text: Secordin kertoman mukaan hän oli matkalla vähällä upota suohon pimeässä. Secordin onneksi muutama mohawk-intiaani oli matkalla kotiinsa myöhään ja he pelastivat hänet suosta. Secord kertoi intiaanipäällikölle uhkaavasta vaarasta, jolloin intiaanit saattoivat hänet Beaver Damsiin.


title: Laura Secord

text: Secordin matka kesti 18 tuntia. Hänen piti ylittää Niagara-vuoret, mihin yksinään meni kuusi tuntia. Secord käveli kaikkiaan 32 kilometriä. Eräiden arvioiden mukaan Secord joutui kävelemään osan matkastaan paljain jaloin. Lopulta hän pääsi perille varoittamaan brittien komentajaa luutnantti Fitzgibbonia. Britit laativat vastasuunnitelman ja toteuttivat itse yllätyshyökkäyksen amerikkalaisia vastaan. Ainoastaan kuusi amerikkalaista pääsi pakenemaan.


title: Laura Secord

text: Kanadassa myydään Laura Secordin mukaan nimettyjä suklaakonvehteja.


title: Laura Secord

text: Niagara Fallsin hautausmaalla on muistomerkki Laura Secordille.


title: Paul (Jugoslavian sijaishallitsija)

text: Paul (serb. ja kroat. Павле Карађорђевић, "Pavle Karađorđević", ; 27. huhtikuuta 1893 Pietari – 14. syyskuuta 1976 Pariisi) oli Jugoslavian sijaishallitsija surmatun serkkunsa kuningas Aleksanterin vanhimman pojan Pietari II:n puolesta 9. lokakuuta 1934 – 27. maaliskuuta 1941.


title: Paul (Jugoslavian sijaishallitsija)

text: Prinssi Paul oli ruhtinas Arsenin ja venäläisen ruhtinatar Aurora Demidovin ainoa poika. Aurora Demidovin isoäiti oli suomalainen sosiaalityön uranuurtaja Aurora Karamzin. Prinssi Paul kävi nuoruudessaan koulua ensin Belgradissa ja Sveitsin Genevessä. Vuonna 1910 hän Britanniaan ja opiskeli Oxfordin yliopistossa. 1910-luvulla hän oli asepalveluksessa Serbiassa ja osallistui ensimmäiseen ja toiseen Balkanin sotaan sekä ensimmäiseen maailmansotaan. Sotien jälkeen hän sai tutkintonsa Oxfordista vuonna 1921.


title: Paul (Jugoslavian sijaishallitsija)

text: Hän avioitui Kreikan ja Tanskan prinsessan Olgan kanssa vuonna 1923. Tuleva Britannian kuningas Yrjö VI, silloinen Yorkin herttua, oli häissä best maninä. Prinssi Paulin suhde Britanniaan oli muutenkin läheinen, sillä prinsessa Olgan sisar Marina avioitui myöhemmin Yorkin herttuan veljen Kentin herttua Georgen kanssa, joka oli Paulille läheisimpiä ystäviä. Hän kuului Britanniassa ollessaan huonomaineisiin Bullingdon-klubiin, johon kuului myös hänen kälynsä mies Kentin herttua George. Hänet nimitettin brittiläisen sukkanauharitarikunnan jäseneksi vuonna 1939.


title: Paul (Jugoslavian sijaishallitsija)

text: Prinssin Paulin asema muuttui ratkaisevasti, kun hänen serkkunsa Jugoslavian kuningas Aleksanteri salamurhattiin Marseillessa yhdessä Ranskan silloisen ulkoministeri Louis Barthouin kanssa Aleksanterin saapuessa valtiovierailulle Ranskaan. Aleksanterin poika Pietari (Petar) oli vielä 11-vuotias. Sen vuoksi Aleksanterin serkusta, prinssi Paulista tuli sijaishallitsija, kunnes Pietari täyttäisi 18 vuotta. Prinssihallitsijana Paul joutui ottamaan kantaa Jugoslaviaa repineeseen kansallisuuksien ristiriitoihin. Erityisesti hallitsevien serbien ja itsensä alistetuiksi kokeneitten kroaattien välillä oli jännitettä, jota salamurhatun kuningas Aleksanterin vuonna 1929 tapahtunut diktaattoriksi julistaminen ei ollut vähentänyt. Paulin asenne oli suvaitsevaisempi kuin edeltäjänsä Aleksanterin. Hän pelkäsi Kroatian tilaisuuden tullen eroavan Jugoslaviasta, jonka vuoksi hän antoi pääministeri Dragiša Cvetkovićin neuvotella kroaattien kanssa uuden, liittovaltion luoneen perustuslain, jossa Kroatian provinssi sai autonomisen aseman. Tämä ns. Cvetković–Maček -sopimuksen pohjalta syntynyt perustuslaki astui voimaan elokuussa 1939.,


title: Paul (Jugoslavian sijaishallitsija)

text: Prinssihallitsija Paul ja hänen hallituksensa pyrkivät parantamaan 1930-luvun lopulla suhteita akselivaltoihin eli Saksaan ja Italiaan. Jugoslavia oli ensimmäisen maailmansodan seurauksena kuulunut ns. pikku entente - liittoumaan, jonka taustavoimana oli maailmansodan voittanut Ranska. Saksa ja Unkari erityisesti olivat olleet tässä liittoumarakenteessa pikku ententen vastapuolella. Maaliskuussa 1937 Jugoslavia ja Italia tekivät sopimuksen, jonka mukaan maat neuvottelisivat keskenään ulkopoliittisten vaikeuksien tullessa esiin. Tilanne kehittyi Jugoslavian ja Paulin kannalta entistä tukalammaksi, kun Italia valloitti huhtikuussa 1939 Jugoslavian naapurivaltio Albanian. Saksan johtaja Adolf Hitler kutsui prinssi Paulin puolisoineen kesäkuussa 1939 virallisella valtiovierailulla Saksaan, joka kesti peräti yhdeksän päivää. Saksan vaikutusvallan lisääntyessä erityisesti keskisessä Euroopassa prinssihallitsija Paulin oli harjoitettava entistä myötämielisempää politiikkaa akselivaltojen suhteen., ,


title: Paul (Jugoslavian sijaishallitsija)

text: Jugoslaviassa oli vaihtunut helmikuussa 1939 hallitus. Uusi pääministeri Dragiša Cvetković verrattuna edeltäjäänsä Milan Stojadinovićiin oli pidättyvämpi suhteissaan akselivaltoihin. Samanaikaisesti akselivallat painostivat Jugoslaviaa liittymään Kolmen vallan sopimukseen. Toisen maailmansodan syttyminen syyskuussa 1939 teki tilanteesta entistä jännittyneemmän. Pääministeri Cvetković allekirjoitti Kolmen vallan sopimuksen akselivaltojen kanssa Wienissä 25. maaliskuuta 1941 saatuaan vakuutuksen, ettei Jugoslavian tarvitsisi osallistua sotaan eikä myöntää kauttakulkuoikeutta vieraille joukoille.


title: Paul (Jugoslavian sijaishallitsija)

text: Jo ennen kuin pääministeri palasi Belgradiin, puhkesi Jugoslaviassa mellakoita. Kansannousun tukema sotilaskaappaus syrjäytti 27. maaliskuuta 1941 akselille ystävällisen Cvetkovićin hallituksen ja prinssihallitsija Paulin vallasta. Pietari II julistettiin täysi-ikäiseksi, ja hän osallistui brittien tukemaan kaappaukseen sopimuksen solminutta hallitusta vastaan. Kenraali Dušan Simović nimitettiin pääministeriksi. Akselivaltojen kanssa tehty sopimus mitätöitiin.


title: Paul (Jugoslavian sijaishallitsija)

text:
Jugoslavian vallankaappaus johti siihen, että Operaatio Barbarossaan valmistautumassa ollut Saksa hyökkäsi samanaikaisesti Jugoslaviaan ja Kreikkaan. Viikoissa Saksa, Bulgaria, Unkari ja Italia valtasivat maan, ja se antautui 17. huhtikuuta. Jugoslavia jaettiin hyökkääjien kesken, ja osasta muodostettiin Saksan ja Italian tukema Kroatian kuningaskunta. Kuningas ja prinssi Paul pakenivat hallituksen kanssa maasta maanpakoon Kreikkaan. Sodan aikana britit pitivät Paulia ja tämän perhettä kotiarestissa Keniassa ja myöhemmin Etelä-Afrikassa. Prinssi Paulin käly Kentin herttuatar Marina ja hänen puolisonsa Kentin herttua yrittävät saada sukulaisiaan prinssi Paulia ja prinsessa Olgaa Britanniaan, mutta pääministeri Winston Churchill piti Paulia sotarikollisena ja päästi lopulta vain puoliso Olgan Britanniaan.
Titon johtama kommunistinen Jugoslavia tuomitsi prinssi Paulin poissaolevana sotarikolliseksi. Prinssi Paul muutti Pariisiin vuonna 1949, jossa hän asui loppuelämänsä. Hän kuoli 14. syyskuuta 1976 Pariisissa, eikä enää koskaan palannut Jugoslaviaan. Pietari II:n poika Aleksandar Karađorđević vaatii edelleen Serbian kruunua. Pietari II:n edesmennyt veli ruhtinas Tomislav Karađorđević oli edellinen kruununperijä.


title: Paul (Jugoslavian sijaishallitsija)

text:
Prinssi Paul rehabilitoitiin Serbiassa vuonna 2011, ja omaisuus palautettiin hänen jälkeläisilleen.
Prinssi Paulilla oli tytär Jelisaveta ja pojat Aleksandar ja Nikola. Näyttelijä Catherine Oxenberg on Paulin lapsenlapsi. Syyskuussa 2012 prinssi Paulin, prinsessa Olgan ja heidän vuonna 1954 kuolleen poikansa Nikolan maalliset jäännökset siirrettiin Geneven hautausmaalta Serbiaan Karadjordjević-suvun mausoleumiin Topolaan.


title: B’z

text: B'z on yksi Japanin suosituimmista rock-yhtyeistä. Yhtye on perustettu vuonna 1988.


title: B’z

text: Bändi debytoi vuonna 1988 albumillaan "Dakara Sono Te wo Hanashite (だからその手を離して)", mutta vasta neljäs single, "LADY NAVIGATION", alkoi kerätä huomiota.


title: Ludovic Giuly

text: Ludovic Giuly (s. 10. heinäkuuta 1976) on ranskalainen jalkapalloilija, joka edustaa Ranskan Ligue 1:ssä pelaavaa FC Lorientia. Giulyn pelipaikka on hyökkäävä keskikenttäpelaaja.


title: Ludovic Giuly

text: Giuly aloitti ammattilaisuransa vuonna 1994 synnyinkaupunkinsa seurassa Olympique Lyonnaisissa. Vuonna 1998 hän siirtyi Monacoon, jossa hän voitti Ranskan pääsarjamestaruuden kaudella 2000–2001. 28. kesäkuuta 2004 julkistettiin Giulyn sopimus Barcelonan kanssa. Jo ensimmäinen kausi katalonialaisseurassa oli hänelle menestys, "Barça" vei Espanjan pääsarjamestaruuden ja Giuly teki 11 maalia, mikä riitti joukkueen sisäisen maalipörssin kakkossijaan. Vuotta myöhemmin hän oli toistamiseen voittamassa Espanjan pääsarjamestaruutta, ja lisäksi hänen meriittilistaltaan löytyvät Mestarien liigan, Ranskan supercupin, Ranskan liigacupin ja Espanjan supercupin voitot. Kesällä 2007 Giuly siirtyi kolmella miljoonalla eurolla Serie A-seura AS Romaan.


title: Ludovic Giuly

text: Giulyn pesti Italiassa jäi vain yhteen kauteen, vaikka hän sai päävalmentaja Luciano Spallettilta vastuuta 32 liigaottelun verran. Kesällä 2008 hän palasi kotimaahansa Paul Le Guenin luotsaamaan Paris Saint-Germainiin. Giuly pelasi PSG:ssä kolme kautta ja oli voittamassa seuralle Coupe de Francea kaudella 2009/10. Kauden 2010/11 jälkeen kokenut hyökkääjä siirtyi PSG:stä AS Monacoon. Giuly pelasi Ligue 2:een pudonneessa seurassa kauden 2011/12 aikana 29 ottelua ja onnistui viidesti maalinteossa. Elokuun alussa 2012 Giuly allekirjoitti vuoden sopimuksen FC Lorientin kanssa.


title: Ludovic Giuly

text: Vain 164 senttimetriä pitkä Giuly debytoi Ranskan maajoukkueessa vuonna 2000, mutta hän ei ole murtautunut joukkueen vakiokokoonpanoon, ja hän on pelannut vasta 17 maaottelua. Giuly nimettiin mukaan 2004 EM-kilpailuihin, mutta hän joutui jäämään pois loukkaantumisen vuoksi. Maajoukkuetasolla hänen paras saavutuksensa on vuoden 2003 Maanosaliittojen cupin voitto.


title: Graubünden

text: Graubünden (, , , ) on Sveitsin pinta-alaltaan suurin ja itäisin kantoni. Vuoden 2016 lopussa kantonin väkiluku oli 197 550. Sen pinta-ala on 7 105 neliökilometriä. Kantonin pääkaupunki on Chur.


title: Graubünden

text: Graubündenin kantoni rajoittuu etelässä Italian Lombardiaan, idässä Etelä-Tiroliin sekä pohjoisessa Liechtensteiniin ja Itävallan Tiroliin ja Vorarlbergiin. Lännessä naapurikantoneita ovat Ticino, Uri, Glarus ja Sankt Gallen.


title: Graubünden

text: Graubünden on vuoristoseutua: kaksi kolmannesta kantonin pinta-alasta on niin vuoristoista, ettei siellä voi harjoittaa maanviljelyä. Kantonin korkein vuori on Berninan Alpeilla lähellä Italian rajaa sijaitseva Piz Bernina (4 049 m mpy.).


title: Graubünden

text: Graubündenin järvet ovat pieniä. Niistä suurimmat sijaitsevat Engadinin laaksossa. Graubünden on vedenjakaja-aluetta. Reinin alkujokien (Hinterrhein, Vorderrhein) alkupurot sijaitsevat Graubündenissä. Lisäksi Tonavan sivujoki Inn halkoo kantonin Engadinin laaksossa. Pon vesistöön kuuluvat Ticino ja Adda alkavat Graubündenistä. Myös yksi Adigen alkujoista, Rom, saa alkunsa alueelta.


title: Graubünden

text: Graubündenissä on monia kuuluisia talviurheilukeskuksia kuten Arosa, Davos, Diavolezza, Laax, Klosters, Lenzerheide ja St. Moritz.


title: Graubünden

text: Graubünden ei ole syntytavaltaan tavanomainen kantoni, vaan itsekin eräänlainen liittovaltio. Sen kehitys alkoi jo ajanlaskun alussa roomalaisen Raetian provinssin yhteydessä. Mutta vuonna 1367 perustettiin "Gottes Haus" -niminen organisaatio vastustamaan Habsburgien sukuun liittyvää Churin piispaa. Sitä seurasi "Graues Bund" vuonna 1395 ja Toggenburgien suvun alueen "Zehngerichtebund" vuonna 1436. Näillä kolmella valtaryhmittymällä oli omat alueensa. Vasta 1800-luvulla koko Graubünden yhdistyi ja liittyi kantonina Sveitsin valaliittoon vuonna 1803. Alue on edelleen uskonnollisesti, kielellisesti ja poliittisesti moninainen.


title: Graubünden

text: Kantoni koostuu 106 kunnasta (1.1.2019). Kunnat muodostavat 11 hallintoaluetta (, , ).


title: Graubünden

text: Kunnista asukasluvultaan suurin on Chur, 34 880 asukasta, ja pienin Lohn, 44 asukasta (31.12.2016).


title: Graubünden

text: Graubündenissä on menossa hallinnon uudistamishanke, jonka seurauksena kuntien määrä on laskenut 2010-luvulla merkittävästi :


title: Graubünden

text:
Kantonissa on kolme virallisia kieltä (): saksa, retoromaani ja italia.
Saksankieliset ovat suurin ryhmä: 76 % yli 15-vuotiaista ilmoitti saksan pääkielekseen v. 2010. Seuraavaksi yleisimpiä kieliä ovat retoromaani (16 %), italia (12 %) ja portugali (4 %).


title: Graubünden

text: Kielialueet ovat suhteellisen selkeät. Italiaa puhutaan Alppien eteläpuolella, retoromaania Engadininlaaksossa sekä Reinin latvoilla. Saksa on pohjois- ja keskiosan sekä kaupunkien kieli.


title: Graubünden

text: Graubünden on enimmäkseen katolista aluetta: vuonna 2013 katolisia oli 43 prosenttia ja protestantteja 34 prosenttia väestöstä.


title: Graubünden

text: Graubündenin työpaikat (yhteensä 128 000) jakaantuivat vuonna 2014 sektoreittain seuraavasti:


title: Graubünden

text: Vuoristojen takia nopeita liikenneväyliä Graubündenissä ei juuri ole. Yksi, osin kaksikaistainen, moottoritie (A13) kulkee kantonin poikki, Reinin laaksoa pitkin ja San Bernardinon tunnelin kautta Alppien läpi pohjoisesta etelään, Ticinoon. Muut maantiet kulkevat laaksojen pohjalla ja ovat suhteellisen hitaita. Useat tiet naapurikantoneihin ja -maihin vievät korkeiden solien yli ja ovat usein suljettuja talvisin:


title: Graubünden

text: Kantonin julkisen liikenteen rungon muodostaa Rhätische Bahnin (RhB) rautatieverkko, jota täydentävät posti- ja muut linja-autoyhteydet sekä köysiradat.


title: Graubünden

text: Samedanissa, Engadinin laaksossa, lähellä St. Moritzia sijaitsee Euroopan korkeimmalla (1 707 m mpy.) oleva lentokenttä, Engadin Airport, jonne on tilaus- ja yksityisliikennettä.


title: Manu

text: Manu tarkoittaa seuraavia asioita:


title: Appenzell Ausserrhoden

text: Appenzell Ausserrhoden on Sveitsin kantoni maan koillisosassa. Kantonissa on noin 55 000 vakinaista asukasta. Kantonin pinta-ala on 243 neliökilometriä.


title: Appenzell Ausserrhoden

text: Seutu on valta osin kumpuilevaa maastoa. Kantoni on Sankt Gallenin kantonin keskellä; myös Appenzell Innerrhodenin kantoni on rajanaapuri etelän puolella. Kantonin korkein kohta on Säntisvuori (2 502 m mpy.) Appenzellin kantonien rajalla, kantonin etelänurkassa. Maa-alasta yli puolet on maatalouskäytössä.


title: Appenzell Ausserrhoden

text: Appenzell Ausserrhodenin kantoni syntyi vuonna 1597, kun Appenzellin kantoni jakaantui uskonnollisista syistä kahtia katoliseen "Land Appenzell der inneren Rhodeniin" (nykyisin Appenzell Innerrhoden) ja protestanttiseen "Land Appenzell der äussern Rhodeniin" (nykyisin Appenzell Ausserhoden).


title: Appenzell Ausserrhoden

text:
Appenzell Ausserrhoden jakaantuu 20 kuntaan:
Kantonilla ei ole virallista pääpaikkaa, mutta käytännössä Herisaussa on valtaosa kantonin hallinnosta. Trogenissa on kantonin oikeusistuimet.


title: Appenzell Ausserrhoden

text: Maataloudella on vahvat perinteet Appenzellin kantoneissa. Appenzeller-juusto on peräisin Appenzellin alueelta. Appenzell on myös perinteistä tekstiilintuotantoaluetta, etenkin pellavaa tuotettiin 1500-luvulta aina 1920-luvulle asti.


title: Appenzell Ausserrhoden

text: Kantonin työpaikoista 64 prosenttia oli vuonna 2014 palvelusektorilla. Teollisuudessa oli 29 prosenttia työpaikoista. Alkutuotannossa (maa- ja metsätalous) oli seitsemän prosenttia työpaikoista.


title: Appenzell Ausserrhoden

text: Suuret liikenneväylät (moottoritie A1 pohjoisessa ja A13 idässä sekä päärautatiet) ohittavat kantonin, mutta pienten etäisyyksien ansiosta liikenneyhteydet ovat hyvät. Appenzeller Bahnen AG on alueellinen rautatieyhtiö.


title: José Joaquín Prieto

text: José Joaquín Prieto Vial (20. elokuuta 1786 – 22. syyskuuta 1854) oli chileläinen poliitikko, joka toimi maansa presidenttinä vuodet 1831–1841. Prieto oli Chilen neljäs presidentti.


title: José Joaquín Prieto

text: Prieto syntyi Concepciónissa 1786. Hänen isänsä oli rakuunoiden päällikkö. Perinne jatkui ja jo 19-vuotiaana hän oli luutnanttina ratsuväessä.


title: José Joaquín Prieto

text: Vuotta myöhemmin hän liittyi vapaaehtoisena mukaan lähetystöön, joka meni Buenos Airesiin Argentiinaan asti. Matka ei ollut helppo, niin heikentyneenä joukko pääsi perille kolmen kuukauden matkustuksen jälkeen. Vuonna 1812 Prieto meni Buenos Airesissa naimisiin Manuela Warnes y García de Zúñigan kanssa.


title: José Joaquín Prieto

text: Prieto päätti palata Chileen. Heti samana vuonna hän joutui osallistumaan muutamiin taisteluihin. Vuosien varrella hän yleni korkeampiin sotilaallisiin virkoihin.


title: José Joaquín Prieto

text: 1830-luvulla hän aloitti poliittisen uransa. Hänet valittiin sotakomission jäseneksi ja sitten myöhemmin senaattoriksi. Sotilasarvo nousi kenraaliksi ja Prieto oli mukana muutamissa sodissa, jotka Chile voitti.


title: José Joaquín Prieto

text: Hän kuoli 68-vuotiaana 1854.


title: Minnesota Wild

text: Minnesota Wild on NHL-joukkue, jonka kotikaupunki on Saint Paul Minnesotan osavaltiossa Yhdysvalloissa. Wild pelaa NHL:n läntisen konferenssin keskisessä divisioonassa. Se liittyi NHL-liigaan kaudeksi .


title: Minnesota Wild

text: Wild pelaa kotiottelunsa 18 064 katsojan Xcel Energy Centerissä, joka valmistui Wildin ensimmäiseksi kaudeksi vuonna 2000. Hallin omistaa Saint Paulin kaupunki ja sen toimintoja pyörittää Minnesota Sports & Entertainment -yhtiö, joka omistaa myös Wildin sekä muun muassa samassa hallissa pelaavan haavipallojoukkue Minnesota Swarmin.


title: Minnesota Wild

text: Jääkiekolla on Minnesotassa, kuten muissakin Yhdysvaltain pohjoisissa ja koillisissa osavaltioissa, pitkät perinteet. Minnesota North Stars pelasi NHL:ssä kaudesta kauteen ennen kuin taloudelliset ongelmat saivat sen muuttamaan Dallasiin, Texasiin.


title: Minnesota Wild

text: North Stars muutti pois, mutta jääkiekon kysyntä ei kadonnut Minnesotasta. Aukkoa täyttämään perustettiin IHL-liigaan Minnesota Moose, joka kuitenkin viihtyi St. Paulissa vain kaksi kautta, 1994–1996, ennen kuin siirtyi Kanadan Winnipegiin, missä se vuorostaan korvasi Yhdysvaltain puolelle Arizonan Phoenixiin muuttaneen Winnipeg Jetsin.


title: Minnesota Wild

text: Lopulta NHL myönsi kesäkuussa 1997 sarjapaikan Minnesota Hockey Ventures Group -yhteenliittymälle. Ehdolla joukkueen nimeksi olivat Wildin lisäksi Blue Ox, Freeze, Northern Lights, Voyageurs ja White Bears, mutta lopulta päädyttiin nimeen Minnesota Wild.


title: Minnesota Wild

text: Kului kuitenkin vielä lähes kolme vuotta ennen kuin Minnesota Wildista tuli virallisesti NHL:n jäsen toukokuussa 2000. Ensimmäisen pelaajasopimuksen Wildin kanssa allekirjoitti Steve Aronson ja päävalmentajaksi nimitettiin Jacques Lemaire. Lemaire valmensi joukkuetta kahdeksan kautta, vuoteen 2009 asti. Ensimmäisen NHL-ottelunsa Wild pelasi Anaheimissa 6. lokakuuta 2000. Kotijoukkue Mighty Ducks voitti kyseisen ottelun 3-1. Wildin historian ensimmäisen maalin teki seuran kaikkien aikojen ykkösvaraus Marián Gáborik.


title: Minnesota Wild

text: Wildin ensimmäiset kaksi kautta eivät sujuneet kovinkaan kummoisesti. Pääosin muiden joukkueiden jämäpelaajista kautta kasattu joukkue keräsi ensimmäisellä kaudellaan vain 25 voittoa. Kesällä Wild teki sopimuksen Andrew Brunetten kanssa. Brunettesta tulisi myöhemmin yksi Wildin vielä lyhyen seurahistorian tärkeimmistä pelaajista, mutta hänen 69 pistettään kaudella 2001-02 eivät vielä nostaneet Wildia sarjataulukon pohjilta. Joukkue pärjäsi tälläkin kaudella heikosti ja keräsi vain 26 voittoa. Wild sijoittui vasta toiseksi viimeiseksi.


title: Minnesota Wild

text: Kausi 2002-03 sujui Wildin aikaisempiin kausiin verrattuna erinomaisesti. Wild keräsi runkosarjassa 95 pistettä ja oli konferenssinsa kuudes. Pudotuspeleissä Wild eteni sensaatiomaisesti aina konferenssifinaaleihin asti. Playoffien kahdella ensimmäisellä kierroksella se voitti Colorado Avalanchen ja Vancouver Canucksin oltuaan molemmissa sarjoissa 3-1 tappioasemassa. Konferenssifinaaleissa Wild kuitenkin hävisi Mighty Ducks of Anaheimille suoraan 4-0. Lemaire voitti NHL:n parhaan valmentajan palkinnon, ja fanien suuressa suosiossa ollut Wes Walz oli kauden päätteeksi ehdolla Frank J. Selke Trophyn voittajaksi. Nuori Marián Gáborík teki runkosarjassa 30 maalia ja oli joukkueen paras pistemies. Playoffeissa tehot 9+8 tehnyt Gáborík oli playoffien kokonaispistepörssissä peräti kolmas.


title: Minnesota Wild

text: Kausi 2003-04 oli edellistä kautta heikompi. Wild sijoittui läntisen konferenssin kymmenenneksi eikä siis selviytynyt pudotuspeleihin. Kesällä 2004 Wild teki sopimuksen vapaana pelaajana olleen Brian Rolstonin kanssa. Työsulun jälkeen kaudella 05-06 Wild jäi jälleen playoffien ulkopuolelle Rolstonin ja Gáboríkin hurjista pistemääristä huolimatta. Rolston voitti joukkueen sisäisen pistepörssin 79 pisteellä, kun loukkaantumisista kärsinyt Gáborík taas teki 65 pelaamassaan ottelussa peräti 38 maalia. Kausi oli myös Mikko Koivun ensimmäinen Minnesotan paidassa.


title: Minnesota Wild

text: Kaudella 2006-07 Wild saavutti runkosarjassa 104 pistettä, mikä on seuran historian paras lukema. Wild jäi vain pisteen päähän luoteisen divisioonan voitosta ja oli konferenssin seitsemäs. Wild hävisi kuitenkin playoffien ensimmäisellä kierroksella tulevalle Stanley Cup -voittaja Anaheim Ducksille otteluvoitoin 4-1. Gáborík kärsi jälleen loukkaantumisista ja pelasi vain 48 ottelua, mutta teki niissä peräti 57 pistettä. Joukkueen sisäisen pistepörssin kärkisijan jakoivat kovasta laukauksestaan tunnettu Rolston ja kesällä pelaajavaihdossa Los Angelesista hankittu Pavol Demitra. Kauden päätteeksi Niklas Bäckström ja Manny Fernandez pokkasivat vähiten maaleja päästäneen joukkueen maalivahdeille jaettavan William M. Jennings Trophyn. Lisäksi Bäckström nappasi Roger Crozier Saving Grace Awardin. Lisäksi Bäckström oli ehdokkaana Vezina Trophyn voittajaksi.


title: Minnesota Wild

text: Myös seuraavan kauden runkosarja sujui mainiosti. Wild voitti ensimmäistä kertaa historiassaan oman divisioonansa. Gáborík pelasi vihdoin ilman suurempia loukkaantumisia ja teki ensimmäisenä Wild-pelaajana yli 40 maalia yhdessä kaudessa. Gáboríkn 42 maalia on yhä voimassa oleva seuraennätys. Yksi Minnesotan kauden puhutuimmista aiheista oli Gáboríkin viiden maalin peli New York Rangersia vastaan joulukuussa 2007. Myös Brian Rolston jatkoi hyviä otteitaan tehden kolmantena kautena peräkkäin yli 30 maalia. Hyvän runkosarjan jälkeen Wild joutui kuitenkin pettymään playoffeissa häviten Colorado Avalanchelle otteluvoitoin 4-2. Kausi oli myös seuraikoni Wes Walzin viimeinen. Walz jäi kesken kauden pois kokoonpanosta henkilökohtaisten syiden vuoksi ja ilmoitti uransa loppumisesta joulukuussa 2007. Lopetettuaan uransa Walz oli eniten pelejä Minnesotan paidassa pelannut pelaaja.


title: Minnesota Wild

text: Kesällä 2008 Wild teki kolmivuotisen sopimuksen kolme edellistä kautta Coloradossa pelanneen Andrew Brunetten kanssa. Pavol Demitra ja Brian Rolston puolestaan eivät tehneet joukkueen kanssa uusia sopimuksia. Kaudella 08-09 Wild ei päässyt pudotuspeleihin jääden viimeisestä playoff-paikasta vain kahden pisteen päähän. Mikko Koivu oli 67 pisteellään joukkueen paras pistemies. Loukkaantumista kärsinyt Marián Gáborík pelasi vain 17 ottelua. Gáboríkin sopimus päättyi tähän kauteen, eikä Minnesota onnistunut tekemään miehen kanssa uutta sopimusta. Niinpä Gáborík oli kesällä vapaa pelaaja ja teki sopimuksen New York Rangersin kanssa. Gáboríkin lähtemistä pidetään yhtenä Wildin historian suurimmista menetyksistä.


title: Minnesota Wild

text:
Toukokuussa 2009 Wildin manageri Doug Risebrough sai potkut, ja uudeksi manageriksi nimettiin entisen NHL-manageri Cliff Fletcherin poika Chuck Fletcher. Lemaire sai samalla luopua valmennustehtävistä ja uudeksi valmentajaksi valittiin Todd Richards
Heinäkuussa 2009 Wild yritti paikata Gáboríkin jättämää aukkoa tekemällä kuusivuotisen sopimuksen Martin Havlatin kanssa. Wild joutui kuitenkin pettymään seuraavalla kaudella jääden jälleen playoffien ulkopuolelle. Joukkueen valopilkku oli Montrealista hankittu Guillaume Latendresse, joka teki Wildissa pelaamassaan 55 ottelussa 25 maalia ja voitti joukkueen sisäisen maalipörssin. Joukkueen paras pistemies taas oli Wildin historian ensimmäinen vakituinen kapteeni Mikko Koivu. Kesän Minnesota varasi ensimmäisellä kierroksella Mikael Granlundin.


title: Minnesota Wild

text: Harjoitusottelussa syyskuussa 2010 päättyi Minnesotan peräti 409 ottelua kestänyt perättäisten loppuunmyytyjen kotiotteluiden putki. Kyseessä on NHL:n ennätys. Kauden ensimmäiset ottelunsa Minnesota pelasi Helsingissä Carolina Hurricanesia vastaan. Wild jäi kolmantena vuotena peräkkäin playoffien ulkopuolelle ollen konferenssinsa kahdestoista. Koivu ja Havlat jakoivat joukkueen pistekuninkuuden. Brent Burns teki Wildin puolustajien yhden kauden piste-ennätyksen iskemällä 46 pistettä, joista peräti 17 oli maaleja.


title: Minnesota Wild

text: Kesällä 2011 Wild vaihtoi taas valmentajaa, kun Todd Richardsin tilalle valittiin aiemmin Minneostan farmijoukkue Houston Aerosia valmentanut Mike Yeo. Wild teki kesällä myös kaksi suurta pelaajakauppaa San Jose Sharksin kanssa. Joukkueesta lähtivät mm. Martin Havlat ja Brent Burns. Wildin riveihin puolestaan siirtyivät mm. Devin Setoguchi ja Dany Heatley. Itse runkosarja alkoi Wildin osalta loistavasti. Joukkue oli vielä joulukuun alussa koko liigan kärkijoukkue, mutta loukkaantumisista kärsinyt joukkue putosi lopulta kauas pudotuspeleistä.


title: Minnesota Wild

text:
4. heinäkuuta 2012 Wild teki eittämättä seurahistoriansa suurimmat hankintansa vapaiden pelaajaen markkinoilla, kun se teki peräti 13-vuotiset sopimukset Ryan Suterin ja Zach Parisen kanssa. Lisäksi Wild teki kesäkaudella odotetun sopimuksen Mikael Granlundin kanssa. Wildin hienoa kesäkautta varjosti NHL:n työsulku, ja fanit pääsivät näkemään uudistuneen Wildin tositoimissa vasta tammikuussa 2013. Siirtojen takarajalla 4. huhtikuuta 2013 Wild hankki pelaajavaihdon kautta Jason Pominvillen Buffalo Sabresista. Kaudella 2012-2013 Wild selvisi pudotuspeleihin ensimmäistä kertaa sitten kevään 2008. Vasta runkosarjan viimeisessä ottelussaan pudotuspelipaikkansa varmistanut Wild hävisi kuitenkin ensimmäisen kierroksen ottelusarjan Chicago Blackhawksille otteluvoitoin 4-1. Kauden päätteeksi Ryan Suter oli ehdokkaana Norris Trophyn voittajaksi
Ennen kautta 2013–2014 Wild siirrettiin NHL:n divisioonajaon uudistuksen myötä lakkautetusta luoteisesta divisioonasta keskiseen divisioonaan. Kauden aikana Mikko Koivu nousi seuran kaikkien aikojen parhaaksi pistemieheksi ohittaen Marian Gaborikin. Kausi oli myös Mikael Granlundin läpimurtokausi. Granlund löysi oivan tutkaparin Jason Pominvillesta, josta tuli vasta seurahistorian kolmas 30 maalia yhdellä kaudella tehnyt pelaaja. Wildilla oli koko kauden ajan ongelmia maalivahtiensa kanssa. Josh Harding aloitti kauden erinomaisesti, mutta ei pystynyt enää vuodenvaihteen jälkeen pelaamaan MS-tautinsa vuoksi. Niklas Bäckström puolestaan kärsi vammoista pitkin kautta, ja maaliskuussa hänen kautensa ilmoitettiin olevan ohi. Päävastuu jäi näin nuorelle Darcy Kuemperille, jonka partneriksi hankittiin Edmonton Oilersista Ilja Bryzgalov . Wild selviytyi lopulta pudotuspeleihin ensimmäisellä villi kortti-paikalla. Ensimmäisellä playoff-kierroksella vastaan asettui Colorado Avalanche, jonka Wild voitti otteluvoitoin 4-3. Seitsemännessä ottelussa Jared Spurgeon tasoitti pelin lukemiin 4-4 vain 2 minuutta 27 sekuntia ennen kolmannen erän päättymistä. Jatkoaikamaalin teki kesällä New York Islandersista hankittu Nino Niederreiter. Toisella kierroksella vastaan tuli edelliskauden mestari, ja Minnesotan pudottanut Chicago. Maalilla vastuun otti Bryzgalov, sillä Kuemper loukkaantui Colorado-sarjan viimeisessä ottelussa. Edellisvuoden tapaan Minnesota hävisi Chicagoa vastaan kaksi ensimmäistä ottelua vieraskaukalossa. Wild oli kuitenkin nyt valmis haastamaan Chicagon, ja voitti kaksi seuraava ottelua kotikentällään lukemin 4-0 ja 4-2. Chicago eteni kuitenkin jatkoon voitettuaan seuraavat kaksi ottelua. Ottelusarja päättyi onnekkaan pompun jälkeen Patrick Kanen jatkoaikamaalin kuudennessa ottelussa Minnesotassa.


title: Minnesota Wild

text: Kesällä 2014 Wild teki kolmivuotisen sopimuksen vapaana pelaajana olleen Thomas Vanekin kanssa. Kauden 2014-15 alkupuolisko sujui Wildin osalta heikosti, ja kauden puolivälissä pudotuspelipaikka näytti olevan kiven takana. Tammikuussa Wild kuitenkin hankki pelaajavaihdon kautta maalivahti Devan Dubnykin Arizonasta. Siirron jälkeen Dubnyk aloitti Wildin maalilla 38 perättäisessä ottelussa, joista Wild voitti 27. Dubnykin saapuessa joukkueeseen Wild oli kahdeksan pisteen päässä playoff-paikasta, mutta selvisi lopulta pudotuspeleihin kuroen ulos jääneeseen Los Angelesiin viiden pisteen eron. Dubnyk on myös kauden päätteeksi ehdolla Vezina Trophyn voittajaksi. Pudotuspeleissä Wild kohtasi ensimmäisellä kierroksella St. Louis Bluesin ja meni jatkoon otteluvoitoin 4-2. Toisella kierroksella Wild hävisi kolmatta vuotta peräkkäin Chicagolle; tällä kertaa suoraan otteluvoitoin 4-0.


title: Minnesota Wild

text: Wild ilmoitti helmikuussa 2016 erottavansa Mike Yeon päävalmentajan tehtävästä joukkueen hävittyä sitä ennen 14 ottelussa 13 kertaa.Minnesota Wildissa käytettiin kauteen 2008-2009 asti kiertävän kapteeniuden järjestelyä. Kapteeni ja varakapteenit valittiin aina kuukaudeksi kerrallaan, joskin toimikausia saattoi olla useampi perätysten. C-kirjainta on seuran historian aikana kantanut 22 pelaajaa.


title: Minnesota Wild

text: Käytäntö vaihtui kaudella 2009-2010 kun seuran ensimmäiseksi vakituiseksi kapteeniksi valittiin Mikko Koivu.


title: Minnesota Wild

text:
Jack Adams Award
Roger Crozier Saving Grace Award
William M. Jennings Trophy
Nuorena NHL-organisaationa Wild ei ole ehtinyt jäädyttää yhdenkään entisen tähtipelaajansa numeroa. Kuitenkin numero 1 on omistettu minnesotalaisille kiekkofaneille, eikä sitä käytetä. Wayne Gretzkyn numero 99 on jäädytetty koko NHL:ssä.


title: Suicide

text: Suicide oli yhdysvaltalainen protopunkyhtye, joka perustettiin New Yorkissa vuonna 1970. Sitä pidetään yhtenä punk-tyylin pioneereista. Yhtyeen ensimmäinen albumi oli "Suicide", joka äänitettiin ja julkaistiin vuonna 1977.


title: Suicide

text: Yhtyeen laulusolisti Alan Vega kuoli 16. heinäkuuta 2016 78-vuotiaana.


title: Lady Washington

text: The Lady Washington oli alun perin yhdysvaltalainen purjealus, joka rakennettiin vuonna 1750 Massachusettsissa. Se takiloitiin aluksi yksimastoiseksi sluupiksi mutta muutettiin kaksimastoiselsi prikiksi ennen sen ensimmäistä purjehdusta Pohjois-Amerikan lounaisrannikolle. Samalla se oli ensimmäinen yhdysvaltalainen alus, joka purjehti Honoluluun, Hongkongiin ja Japanin saaristoon. Lähes 230 vuotta myöhemmin aluksesta rakennettiin täydellinen kopio Aberdeenissa Washingtoninin osavaltion satavuotispäivän kunniaksi.


title: Lady Washington

text: "The Lady Washingtonin" alkuperäinen omistaja oli Joseph Barrell, ja laivan vaikutusvaltaisin kapteeni John Kendrick. Kendrick johti vuonna 1787 perustettua bostonilaisten turkismetsästäjien retkikuntaa, joiden käytössä olivat laivat "The Lady Washington" ja "Columbia Rediviva". Kapteeni Robert Gray toimi vuodet 1787 - 1789 "The" "Lady Washingtonin" komentajana. Hänen komennossaan alus purjehti ensimmäisenä amerikkalaisena laivana Tyynen meren kautta Pohjois-Amerikan länsirannikolle. 1780-luvun lopulla "The" "Lady Washington" osallistui myös Aasian purjehduksiin ja oli mukana Havaijin kuningas Kamehameha I:n organisoimassa Santelipuu- ja helmi-kaupassa.


title: Lady Washington

text: Vuonna 1789 Kendrick ja Grey vaihtoivat laivoja, ja "The" "Lady Washingtonin" komentajuus siirtyi Kendrickille. Hän teki kauppamatkan Aasiaan ja oli erityisen kiinnostunut Pohjois-Pohjois-Amerikan luoteisrannikosta, josta tuli seuraavien vuosikymmenien ajaksi "turkiskauppiaan paratiisi". Kendrick rikastui käymällä turkiskauppaa Tyynen meren rannikkokansojen kanssa.


title: Lady Washington

text: Myöhään vuonna 1794 "The" "Lady Washington" vaurioitui ammusräjähdyksessä Sandichin saarilla. Samassa onnettomuudessa laivan kapteeni Kendrick ja useita hänen miehiään menehtyi.


title: Lady Washington

text: Uusi "The Lady Washington" rakennettiin asiantuntevin työvoimin, ja Yhdysvaltain rannikkovartiosto hyväksyi sen matkustuskelpoiseksi purjealukseksi. Alus esiintyi vuodesta 2003 vuoteen 2011 "Pirates of the Caribbean" -elokuvissa HMS "Interceptor" -nimisenä Kuninkaallisen laivaston aluksena.


title: Arthur Albiston

text: Arthur Albiston (s. 14. heinäkuuta 1957 Edinburgh, Skotlanti) on entinen skotlantilainen jalkapalloilija, pelipaikaltaan puolustaja.


title: Arthur Albiston

text: Albiston pelasi jo nuoruudessaan Manchester Unitedin juniorijoukkueissa ja teki debyyttinsä edustusryhmässä 1974 Liigacupin kolmannella kierroksella ottelussa paikallisvastustaja Cityä vastaan. Manchester Unitedissa hän voitti FA Cupin kolmesti, vuosina 1977, 1983 ja 1985. 1988 hän siirtyi vapaalla siirrolla West Bromwichiin, missä hän vietti vain yhden kauden ennen siirtymistään Skotlantiin Dundeehen. Uransa loppuaikoina hän pelasi myös Chesterfieldissä, Chester Cityssä ja Norjassa Moldessa. Urallaan hän pelasi seurajoukkueissa 464 ottelua ja teki seitsemän maalia.


title: Arthur Albiston

text: Skotlannin maajoukkueessa Albiston debytoi 28. huhtikuuta 1982 ottelussa Pohjois-Irlantia vastaan. Hän pelasi maajoukkueessa urallaan kaikkiaan 14 ottelua.


title: Mark van Bommel

text: Mark Peter Gertruda Andreas van Bommel (s. 22. huhtikuuta 1977 Maasbracht, Alankomaat) on alankomaalainen jalkapallovalmentaja ja entinen keskikenttäpelaaja. Heinäkuusta 2018 lähtien hän on toiminut PSV Eindhovenin päävalmentajana.


title: Mark van Bommel

text: Van Bommel nousi huipulle PSV Eindhovenin pelaajana mutta pelasi seuratasolla myös Espanjassa, Saksassa ja Italiassa. Alankomaiden maajoukkueessa hän pelasi 79 ottelua ja teki niissä kymmenen maalia. Van Bommelin pelipaikka oli puolustava keskikenttäpelaaja.


title: Mark van Bommel

text: Hän aloitti ammattilaisuransa vuonna 1992 Fortuna Sittardissa. Hän edusti seuraa vuoteen 1999 asti, jolloin hän siirtyi maansa kärkiseuroihin lukeutuvaan PSV Eindhoveniin. PSV-vuosiensa aikana hän nousi maajoukkueeseen ja voitti neljä liigamestaruutta, kolme Alankomaiden supercupia ja yhden Alankomaiden cupin. Vuonna 2005 Bommel siirtyi Barcelonaan, jossa hän viihtyi kuitenkin vain yhden kauden. Elokuussa 2006 varmistui alankomaalaisen siirtyminen Bayern Müncheniin.


title: Mark van Bommel

text: Van Bommel edusti Alankomaita vuoden 2006 MM-kilpailuissa. Hänet on valittu maansa parhaaksi pelaajaksi vuosina 2001 ja 2002.


title: Mark van Bommel

text: Bommel tunnettiin todella kovasta ja rajusta pelityylistään. Bommelin räiskyvä pelitapa aiheutti hänelle urallaan hyvin paljon kortteja.


title: Colin Hendry

text: Edward Colin Hendry (s. 7. joulukuuta 1965 Keithissä, Skotlannissa) on skotlantilainen entinen jalkapalloilija. Pelipaikaltaan hän oli puolustaja.


title: Colin Hendry

text: Hendry aloitti peliuransa hyökkääjänä pelatessaan Keithissä ja Islavalessa. Ammattilaisuransa hän aloitti vuonna 1983 Dundeessa ja vuonna 1987 hän siirtyi Englantiin Blackburniin, missä hän siirtyi puolustajaksi. Hän pelasi joukkueessa yli 100 ottelua ennen sirtymistään vuonna 1989 Manchester Cityyn. Hän ei kuitenkaan sopinut Cityssä manageri Peter Reidin suunnitelmiin ja palasi takaisin Blackburniin, missä hän ylsi useisiin huippusaavutuksiin, huippuna Valioliigan mestaruus. 1998 hän siirtyi poikavuosien suosikkijoukkueeseensa Glasgow'n Rangersiin 4 miljoonan punnan siirtosummalla. Hän voitti joukkueessa Skotlannin Valioliigan mestaruuden, mutta sai lopulta lähteä. Loppu-urallaan Hendry pelasi vielä Coventryssä, Prestonissa, Boltonissa, Prestonissa ja Blackpoolissa ennen lopettamistaan.


title: Colin Hendry

text: Skotlannin maajoukkueessa Hendry debytoi varsin iäkkäänä, 27-vuotiaana, mutta pelasi urallaan kuitenkin 51 maaottelua, joissa hän teki kolme maalia. Kesäkuussa 2004 Hendry aloitti Blackpoolin managerina, mutta sai potkut vuoden 2005 marraskuussa. Hendry pääsi Skotlantilaisen jalkapallon Hall of Fameen vuonna 2001.


title: Tom Boyd

text: Tom Boyd (s. 24. marraskuuta 1965 Glasgow Skotlanti, Iso-Britannia) on skotlantilainen jalkapalloilija.


title: Tom Boyd

text: Urallaan Celticiä, Motherwelliä ja Chelseaa edustanut Boyd pelasi Skotlannin maajoukkueessa 72 ottelua, joissa hän teki yhden maalin. Hänet muistetaan myös vuoden 1998 MM-kisoista, joissa hän teki oman maalin kisojen avausottelussa Brasiliaa vastaan. Uransa jälkeen hän on toiminut jalkapallovalmentajana.


title: Tom Boyd

text: Boyd on mukana Skotlantilaisen jalkapallon Hall of Famessa. Hän on pelannut Skotlannin maajoukkueessa kuudenneksi eniten maaotteluita.


title: Juan Carlos Zabala

text: Juan Carlos Zabala (11. lokakuuta 1911 Rosario, Argentiina – 24. tammikuuta 1983 Buenos Aires) oli argentiinalainen kestävyysjuoksija.


title: Juan Carlos Zabala

text: Nuoruudessaan Zabala harrasti jalkapalloa, koripalloa ja uintia, kunnes tapasi vuonna 1927 Alexander Stirlingin, josta tuli myöhemmin hänen valmentajansa. Zabala juoksi ensimmäisen maratoninsa lokakuussa 1931. Kymmenen päivää maratonin jälkeen hän teki uuden 30 kilometrin juoksun maailmanennätyksen ajalla 1.42.30,4. Los Angelesin kesäolympialaisissa 1932 hän juoksi maratonin kärkiryhmässä lähes koko juoksun ajan. Neljä kilometriä ennen maalia hän nykäisi eroon kilpakumppaneistaan ja voitti lopulta hopealle sijoittuneen Samuel Ferrisin kahdellakymmenellä sekunnilla.


title: Juan Carlos Zabala

text: Ennen Berliinin 1936 kesäolympialaisia Zabala juoksi uuden maailmanennätyksen 20 kilometrillä (1.04.00,2). Hän ei kuitenkaan pystynyt puolustamaan maratonin olympiavoittoaan. Maratonkilpailussa hän yritti irtiottoa, mutta kun pääjoukko saavutti hänet 33 kilometrin kohdalla, Zabala keskeytti. Suomalaisten kolmoisvoittoon päättyneessä 10 000 metrin kilpailussa hän sijoittui kuudenneksi.


Skotlantilaisen jalkapallon Hall of Fame on Skotlannin jalkapalloliiton vuonna 1998 perustama kunnialista, johon kelpuutetaan kaikki maan maajoukkueessa 50 ottelua pelanneet jalkapalloilijat.


title: Skotlantilaisen jalkapallon Hall of Fame

text: Tällä hetkellä listalla on 24 pelaajaa, joista ainoastaan Christian Dailly jatkaa yhä uraansa.


title: Cyberathlete Professional League

text: Cyberathlete Professional League, lyhyemmin "CPL", oli Online-peliturnaus, jossa pelattiin tietokone- ja konsolipelejä. Vuodessa järjestettiin kaksi CPL-turnausta, "CPL Summer" ja "CPL Winter", joiden lisäksi järjestettiin "CPL qualifiers" jossa ratkaistiin live-finaalin pelaajat. Vuosittain CPL:ään osallistui pelaajia ja joukkueita ympäri maailmaa, jonka takia CPL oli arvostetuin ja suurin tietokonepeliturnaus. "CPL Winter 2005":n voitti ruotsalainen SK-Gaming, joka sai rahaa $30 000. "CPL Winter 2006":n voitti myös ruotsalainen Fnatic.


title: Cyberathlete Professional League

text: CPL ilmoitti lopettavansa toimintansa maaliskuussa 2008 lähinnä taloudellisten ongelmien vuoksi. Näiden ongelmien aiheuttajaksi on arveltu CPL:n ja Sierra-peliyhtiön sopimusta, jonka nojalla turnauksessa pelattiin vain Sierran pelejä. Tämä ajoi turnauksen live-tapahtumat yleisön ja sponsorien epäsuosioon ja romahdutti turnauksen tulot.


title: Goa trance

text: Goa trance (usein pelkkä "Goa", tai numeroin "604" ) on elektronista musiikkia ja yksi trancen alalajeista. Se syntyi Goan osavaltiossa Intiassa.


title: Goa trance

text: Goa trance liittyy oleellisesti psytrancen kehittymiseen 1990-luvun loppupuoliskolla. Näiden kahden musiikkityylin ero on pitkälti mielipidekysymys, ja joidenkin mielestä kyse on jopa samasta asiasta. Goa trancen äänimaailma on kuitenkin "orgaanisempaa" ja melodisempaa kuin psytrance.


title: Goa trance

text:
Goa trancen juuret ulottuvat Goan suosioon 1960-luvun ja 1970-luvun hippien matkakohteena. Kun Goan hippiturismi vähentyi 1970- ja 1980-luvun aikana, pieni ydinjoukko jäi alueelle keskittyen musiikin kehittämiseen muiden harrasteiden, kuten joogan ja päihteiden ohella. Musiikki, joka myöhemmin tuli tunnetuksi Goa trancena, ei kehittynyt mistään tietystä musiikin tyylilajista, vaan siihen otettiin vaikutteita muun muassa industrialista, EBM:stä, acid housesta ja psykedeelisestä rockista. Myös itämainen musiikki toimi merkittävänä inspiraation lähteenä.
Varhaisena esimerkkinä psykedeelisen rockin ja myöhemmin Goa trancena tunnetun tyylin yhteydestä toimii The Cosmic Jokers (Ash Ra Tempelin ja Klaus Schulzen yhteistyöprojekti) albumillaan "Galactic Supermarket" (1974), jolla on ajoittain kuultavissa 4/4-rytmejä yhdistettynä psykedeelisen rockin elementteihin, varhaisiin analogisyntetisaattorisoundeihin ja tribaalimaisiin rumpukuvioihin.


title: Goa trance

text: Elektronisen tanssimusiikin leviäminen Goalle johti uudenlaisen tyylin kehittymiseen, joka sittemmin tunnettiin Goa trancena. Varhaisia pioneereja olivat muun muassa DJ:t Laurent, Fred Disko ja Goa Gil.


title: Goa trance

text: Goa trancen perusta on energinen rytmi, usein 4/4-tahdissa, ja siinä käytetään monesti 16- ja 32-osanuotteja, erityisesti bassolinjoissa. Tyypillinen kappale kehittyy hitaasti, ja kappaleet ovat jopa yli kymmenen minuutin mittaisia. Musiikki on yleensä nopeudeltaan 130–150 iskua minuutissa.


title: Lucasfan Games

text: Lucasfan Games on ryhmä, joka mukailee LucasArtsin vanhoja seikkailupelejä, suunnittelee niille jatko-osia ja toteuttaa ne Adventure Game Studiolla.


title: Lucasfan Games

text: Lucasfan Gamesin julkaisemat pelit:


title: Cyril Domoraud

text: Cyril Domoraud (s. 22. heinäkuuta 1971 Lakota, Norsunluurannikko) on synnyinmaataan maajoukkuetasollakin edustanut jalkapalloilija. Seuratasolla hän edustaa ranskalaista US Cretéiliä.


title: Cyril Domoraud

text: Domoraud on todellinen kiertolainen, sillä ammattilaisurallaan hän on edustanut yhdeksää eri seuraa neljässä eri maassa: Cretéilin lisäksi Red Star 93:tä, Girondins de Bordeaux'ta, Olympique Marseille'ta, SC Bastiaa ja AS Monacoa Ranskassa, Milanon Interiä Italiassa, RCD Espanyolia Espanjassa sekä Konyasporia Turkissa.


title: Ryhmäseksi

text: Ryhmäseksi on seksiä, jota harrastaa keskenään samanaikaisesti vähintään kolme henkilöä. Sitä tiedetään esiintyvän ihmisten ohella myös muiden eläinten, kuten paksusarvilampaiden ja bonobojen keskuudessa.


title: Ryhmäseksi

text: Ryhmäseksi on yleinen seksifantasia, mutta sen yleisyydestä ei ole paljon tietoa. Vuonna 1992 tehdyn tutkimuksen perusteella suomalaisista miehistä yhdeksän prosenttia ja naisista kaksi prosenttia on harrastanut sitä ainakin kerran elämässään. Ryhmäseksiä harrastetaan kaikkien seksuaalisten suuntausten joukossa. Ryhmäseksiä harrastaessa on kiinnitettävä erityistä huomiota sukupuolitautien ehkäisyyn suuremman tartuntavaaran vuoksi.


title: Ryhmäseksi

text: Kolmen henkilön välinen seksi () on ryhmäseksin muoto, jossa seksiaktiin osallistuu kolme ihmistä yhtä aikaa.


title: Ryhmäseksi

text: Seksuaalisen osallistumisen luonne vaihtelee kolmen jäsenen kesken suuresti. Kolmikko saattaa koostua jäsenistä, joista yhdellä on tirkistelijän rooli, ja joskus kutsuttu jäsen on mukana vain tehostaakseen pääparin kokemusta, eikä tapahtuma näin sisällä sukupuoliyhdyntää kahden muun kanssa. ”Kolmitroikassa” saatetaan harrastaa seksiä myös saman sukupuolen kanssa. Jos kaikki kolme eivät kuitenkaan osallistu sukupuoliyhteyteen, ei kyse ole ”kolmen kesken” -toiminnasta, vaan tätä tulisi pikemminkin kutsua ”tuplatiimiksi” ().


title: Onkalo (tutkimustila)

text:
Onkalo on Posiva Oy:n rakenteilla oleva ydinjätteen loppusijoituksen tutkimustila, josta on tarkoitus louhia ydinjätteen loppusijoitusluolasto Eurajoen Olkiluotoon. Onkalo sijaitsee Olkiluodon ydinvoimalaitosalueella, ja sen rakennustyöt aloitettiin kesäkuussa 2004. Ydinjätteen loppusijoitussyvyys Onkalossa on 420 metriä, ja valmistuessaan sen suurin syvyys on 520 metriä. Tutkimusvaiheen kustannusarvio on 60 miljoonaa euroa.
Onkalon odotetaan valmistuvan vuonna 2020.


title: Onkalo (tutkimustila)

text: Loppusijoitusvaiheessa Suomen ydinvoimaloiden korkea-aktiivinen ydinjäte tultaneen sijoittamaan Onkaloon. Korkea-aktiivinen ydinjäte on käytettyä ydinpolttoainetta, joka asetetaan kuparista ja pallografiittiraudasta valmistettuihin loppusijoituskapseleihin. Voimalaitosten purkujäte tultaneen sijoittamaan voimalaitosten jo olemassa oleviin omiin voimalaitosjäteluoliin. Loppusijoituslaitos on tarkoitus saada valmiiksi siten, että loppusijoitus voitaisiin aloittaa 2020 ja sitä tehtäisiin noin sadan vuoden ajan.


title: Onkalo (tutkimustila)

text: Ydinjätteen loppusijoituskapseleiden 5 senttimetrin paksuisen kupariseinämän korroosionkestävyydestä on herännyt keskustelu ruotsalaisessa yliopistossa tehdyn tutkimuksen johdosta, jonka mukaan kapseli saattaa kestää säilytystä ehjänä vain noin tuhat vuotta suunnitellun 100 000 vuoden sijaan. Korroositestien perusteella jo 1,5cm paksuinen kupariseinämä riittäisi suojaamaan yli 100 000 vuoden ajan.


title: Onkalo (tutkimustila)

text: Loppusijoituskapselit ympäröidään bentoniittisavella, joka rajoittaa veden pääsyn kuparikapselin lähelle, ja suojaa säiliötä maaperän liikkeiltä.


title: Onkalo (tutkimustila)

text: Kolmen kilometrin paksuinen jääkerros aiheuttaisi 30 MPa paineen. Jään, suojasaven ja pohjaveden yhteinen paine olisi 45 MPa. Säiliöiden on todettu kestävän kolme kertaa suurempi paine.


title: Onkalo (tutkimustila)

text: Alustavan tutkimusvaiheen päätyttyä vuonna 2012 Posiva Oy jätti hakemuksen varsinaisen loppusijoitusluolaston rakentamiselle. Hakemus loppukäsittelylaitokselle hyväksyttiin valtioneuvostossa marraskuussa 2015. Onkalon laajentaminen varsinaiseksi loppusijoituspaikaksi on mahdollista, koska tutkimusvaihe osoitti Olkiluodon kallioperän ydinjätteen loppusijoitukseen sopivaksi. Kyseessä oleva rakennuslupa geologiselle loppusijoituspaikalle on ensimmäinen lajissaan maailmassa.


title: Onkalo (tutkimustila)

text: Heinäkuuhun 2014 mennessä Onkalon ajotunnelia oli louhittu yli 4,9 kilometriä, ja se ulottui suunniteltuun 455 metrin syvyyteen.


title: Onkalo (tutkimustila)

text: Professori Rodney C. Ewingin mukaan teknisen saavutuksen lisäksi projektin sosiaalinen saavutus on yhtä merkittävä.


title: Onkalo (tutkimustila)

text: Loppusijoituksen on arvioitu maksavan 3,5 miljardia euroa kokonaisuudessaan, jota varten on kerätty koko voimaloiden käytön aikana rahastoon varoja.


title: Onkalo (tutkimustila)

text: Vuonna 2010 valmistui tanskalaisen ohjaajan Michael Madsenin Onkalosta kertova dokumenttielokuva "Into Eternity", joka on palkittu useilla eri elokuvafestivaaleilla.


title: Onkalo (tutkimustila)

text: Japanissa on pohdittu hyötöreaktorien käyttöä vaihtoehtona Onkalon-kaltaiselle loppusijoituspaikalle.


title: Onkalo (tutkimustila)

text: Yhdysvalloissa on suunniteltu vastaavaa loppusijoituspaikkaa Nevadan Yucca-vuoreen.


title: Nam Sung-yong

text: Nam Sung-yong (hangul 남승룡, hanja 南昇龍, 23. marraskuuta 1912 Suncheon, Korea – 20. helmikuuta 2001) oli korealainen kestävyysjuoksija.


title: Nam Sung-yong

text: Sung-yong osallistui Berliinin kesäolympialaisten maratonille Japanin joukkueessa, sillä Japani miehitti Koreaa olympialaisten aikana. Hänet myös pakotettiin käyttämään japanilaista nimeä Shōryū Nan, joka on Namin nimen hanja-merkkien japanilainen lukutapa. Sung-yong voitti maratonilla pronssia ajalla 2.31.42.


title: Nam Sung-yong

text: Urheilu-uransa jälkeen Sung-yong työskenteli Korean urheiluliitossa Berliinin olympiamaratonin voittaneen Sohn Kee-chungin kanssa. Hän kuoli vuonna 2001.


title: Tilakaavio

text: Tilakaaviolla esitetään luokan tilakäyttäytymistä. Kaavio sisältää tiloja ja niiden välisiä siirtymiä. UML käyttää Harelin tilakarttoja (David Harel 1987), joissa tila voi olla hierarkkinen. Tilakaaviossa on yksi alkutila, jota merkitään mustalla umpinaisella ympyrällä. Tilakaaviossa voi olla yksi tai useampi lopputila. Lopputilaa merkitään umpinaisella ympyrällä, jonka ympärillä on ohut ympyrä.


title: Tilakaavio

text: Tilakaavioita käytetään kuvaamaan järjestelmän käyttäytyminen. Tilakaaviot kuvaavat mahdollisia tiloja, jotka voivat vastaanottaa tapahtumia. Tapahtumista riippuen siirtymiä voi olla tilasta toisiin tiloihin tai itseensä.


title: Tilakaavio

text: Tilakaaviolla yleensä esitetään graafisesti tilakone. Toinen mahdollinen esitys on tilasiirtymäkaavio.


title: Tilakaavio

text: Tilakoneen tilakaavion perinteinen muoto on suunnattu graafi, johon kuuluu seuraavat elementitTulosfunktio ω , joka esittää tulo- ja lähtösymbolien välisen riippuvuuden matemaattisesti esitettynä symboleilla ω : Σ × Q→ Z.


title: Antalya

text: Antalya on kaupunki Turkissa, Välimeren Antalyanlahden rannikolla. Kaupungissa on asukasta (vuoden 2011 laskenta). Kaupunki on peräisin heettiläisten ajoilta, ja sen ympäristössä on useita arkeologisia kohteita.


title: Antalya

text: Kaupungin perusti ilmeisesti Pergamonin kuningas Attalos II noin vuonna 150 eaa. Kuollessaan vuonna 133 eaa. hän jätti sen roomalaisille. Roomalaiset ja heidän jälkeensä Bysantti hallitsi kaupunkia yhteensä liki tuhat vuotta. 1100-luvulla oli seldžukkien vuoro, ja vuonna 1420 osmanit ottivat vuorostaan kaupungin hallintaansa. Antalya mainitaan jo Uudessa testamentissa Attalia-nimellä.


title: Antalya

text: Antalyassa on Välimeren seudulle tyypillinen talvisateiden ilmasto. Sateita saadaan lokakuusta huhtikuuhun, kesällä on kuivaa ja lähes aina aurinkoista.


title: Antalya

text: Antalayan lentoasema palvelee myös muihin lähellä oleviin lomakohteisiin kuten Alanyaan, Side ja Kemeriin saapuvia matkailijoita. Matkailu Antalyassa keskittyy lähinnä vanhan keskustan ja sataman itä- ja länsipuolilla muutaman kilometrin päässä olevien uimarantojen lähettyville, Laraan ja Konyaaltiin, sillä keskusta-alueen läheisyydessä molemmin puolin rannikko on hyvin jyrkkää.


title: Antalya

text: Antalyan kaupungin alueella ja sen lähellä on useampia vesiputouksia. Kuljettaessa keskustasta Laran rantaan vievää tietä ohitetaan alempi Düdenin putous, jossa joki putoaa sananmukaisesti mereen (40 m). Putouksen viereen, pitkin jyrkkää rantaa, on rakennettu puisto. Puistossa on ravintola ja palveluita. Muita näkemisen arvoisia putouksia Antalyan hallintoalueella vähän kauempana ovat muun muassa Kursunlun putoukset ja Manavgatin putoukset (Side).


title: Antalya

text: Liikkuminen on Antalyassa matkailijallekin melko helppoa. Keskustaan vievät pääkadut kulkevat pitkin rannikkoa. Muutaman minuutin välein kulkevat pikkubussit (dolmus) poimivat kyytiinsä mistä tahansa keskusta-alueen ulkopuolella, samoin kuin kaupunkiliikenteen punavalkoiset linja-autot. Keskusta-alueella kulkevat raitiovaunut. Antalyasta toisiin kaupunkeihin pääsee myös julkisilla kulkuvälineillä. Linja-autoasema on Konyaalti-rannan suunnassa, hieman enemmän sisämaassa.


title: Antalya

text: Antalya muuttuu jatkuvasti ja sitä rakennetaan. Viime vuosina Antalyaan on alkanut nousta myös yhä suurempia ostoskeskuksia. Yksi suosituimmista ostoskeskuksista on Migros Konyaaltissa. Kauppakeskuksessa on sekä turkkilaisten, että eurooppalaisten ketjujen liikkeitä. Kauppakeskuksen lähellä on suuri puisto, jonka aitojen sisäpuolella on muun muassa Antalyan kaupungin ooppera ja baletti sekä kulttuurikeskuksena toimiva "Lasipyramidi". Kadun toisella puolella on huvipuisto. Samalla suunnalla on myös Mini City, puisto, jossa on pienoismalleina useita Turkin rakennettuja ja luonnon nähtävyyksiä.


title: Antalya

text: Keskustan pääkaduilla on myös pikaruokapaikkoja sekä kansainvälisten ketjujen ravintoloita. Antalyan rannoilla on myös vesipuistoja.


title: George Graham

text: George Graham (s. 30. marraskuuta 1944) on skotlantilainen entinen jalkapallovalmentaja ja entinen keskikenttäpelaaja.


title: George Graham

text: Vaikka Graham on skotlantilainen, pelasi hän koko uransa Englannissa. Hän aloitti ammattilaisuransa vuonna 1961 Aston Villassa 17-vuotiaana. Kolmen vuoden aikana hän pelasi joukkueessa vain kahdeksan ottelua, joista yksi oli Liigacupin finaali vuonna 1963, missä Villa häivsi paikallisvastustaja Birmingham Citylle. Heinäkuussa 1964 Graham siirtyi Chelseaan, missä hän voitti Liigacupin, pelasi 72 ottelua ja teki 35 maalia.


title: George Graham

text: 1966 hän siirtyi 75 000 punnan siirtosummalla Arsenaliin ja lukeutui seuran runkopelaajiin sen voittaessa 1971 sekä liigamestaruuden että FA Cupin. Joulukuussa 1972 hän siirtyi Manchester Unitediin, missä hän pelasi kaksi vuotta ennen siirtymistään Portsmouthiin ja myöhemmin vielä Crystal Palaceen. Skotlannin maajoukkueessa Graham pelasi urallaan 12 ottelua.


title: George Graham

text: Peliuransa jälkeen Graham toimi aluksi Crystal Palacen managerina ja myöhemmin Queens Park Rangersissa. 1983 hän siirtyi Millwallin peräsimeen ja vuonna 1986 pelaajavuosiensa huippuseuraan Arsenaliin, joka ei ollut saavuttanut suurvoittoja sitten vuoden 1979. Grahamin alaisuudessa joukkue lähti uuteen nousuun ja voitti kahdeksan vuoden aikana kaksi liigamestaruutta, kaksi Liigacupia, FA Cupin sekä Cup-voittajien Cupin. Graham toi Arsenaliin lukuisia huipupelaajia kuten David Seaman, Nigel Winterburn, Lee Dixon ja Ian Wright, mutta myös joitakin epäonnistuneita ratkaisuja kuten Eddie McGoldrick ja Glenn Helder.


title: George Graham

text: Hän joutui eroamaan tehtävästään vuonna 1995, kun paljastui että hän oli ottanut lahjuksia norjalaiselta agentilta Rune Haugelta palkattuaan seuraan kaksi norjalaispelaajaa, Pål Lydersenin ja John Jensenin. Graham jatkoi managerinuraansa vuonna 1996 Leedsissä ennen siirtymistään lokakuussa 1998 Tottenhamin peräsimeen ja vain viiden kuukauden kuluttua hän juhli joukkueen kanssa Liigacupin voittoa. Graham sai potkut Tottenhamin valmentajan paikalta vuonna 2001 Daniel Levyn tultua seuran uudeksi omistajaksi. Tämän jälkeen hän on keskittynyt työhönsä "Sky Sports" -televisiokanavan jalkapalloasiantuntijana.


title: Guatemala Feliz

text: ¡Guatemala feliz..! ("Onnellinen Guatemala!") on Guatemalan kansallislaulu. Laulu esitettiin ensi kertaa sunnuntaina, 14. maaliskuuta 1897 Guatemalan pääkaupungissa Ciudad de Guatemalassa pidetyn sävellyskilpailun päätösjuhlassa Colon-teatterissa. Laulusta tuli heti Guatemalan kansallislaulu. Kappaleen säveltäjä, maestro Rafael Alvarez Ovalle, voitti kilpailun ja sai kultamitalin. Sitä vastoin laulun sanojen kirjoittajan henkilöllisyys jäi salaiseksi. Vasta vuonna 1911 selvisi, että ne oli kirjoittanut kuubalainen runoilija Jose Joaquin Palma. Hänen maatessaan kuolinvuoteellaan ulkona seisova väkijoukko laului Guatemala Feliziä. Laulun sanoja muokattiin hieman vuonna 1934, jolloin professori Jose Maria Bonilla Ruano pehmensi hieman joidenkin säkeistöjen veristä sanomaa, samalla hän hioi laulua hieman runollisemmaksi.


title: Guatemala Feliz

text: Laulussa on neljä säkeistöä, lisäksi jokaisen säkeistön lopussa on neljä erillistä kertosäettä. Monista muista maista poiketen Guatemalassa kansallislaulun kaikkia säkeistöjä käytetään ja niillä on virallinen asema.


title: Anshan

text: Anshan () on 3,6 miljoonan asukkaan kaupunki Kiinassa Liaoningin maakunnassa, Kiinan koillisosassa lähellä Shenyangia. Siellä on Kiinan toiseksi suurin terästuotantokompleksi, jonka japanilaiset pystyttivät toisen maailmansodan aikana miehittäessään Mantšuriaa. Neuvostoliitto purki ja kuljetti pois ison osan teräksen tuotantovälineistä 1944–1946, mutta tehdas rakennettiin uudelleen 1956 mennessä. Kaupungissa on myös Anshanin jade-buddha, suuri jadesta tehty buddhan patsas.


title: Anshan

text: Piirikuntatasolla prefektuuri jakautuu 7 osaan. Osat ovat (numerointi kuten oheisessa kuvassa):


title: Ernest Ansermet

text: Ernest Alexandre Ansermet (11. marraskuuta 1883 Vevey – 20. helmikuuta 1969 Geneve) oli sveitsiläinen kapellimestari. Hän oli alun perin matematiikan opettaja, joka jatkoi Sveitsissä aloittamiaan opintoja Sorbonnessa ja opiskeli samalla myös Pariisin konservatoriossa.


title: Ernest Ansermet

text: Hän alkoi johtaa orkesteria Montreux'n Casinolla 1912. Vuosina 1915–1923 hän johti Djagilevin baletin orkesteria. Matkustaesaan baletin kanssa Ranskassa hän tutustui Debussyhin ja Raveliin ja keskusteli heidän kanssaan näiden musiikin johtamisesta.


title: Ernest Ansermet

text: Ansermet oli ensimmäisiä klassisen musiikin kapellimestareita joka suhtautui myös jazziin vakavasti. Hän piti Sidney Bechetiä nerona.


title: Ernest Ansermet

text: Toisen maailmansodan jälkeen hän kohosi kansainväliseen kuuluisuuteen levyttämällä laajasti Decca-levymerkille.


title: Sevilla FC

text: Sevilla Fútbol Club on vuonna 1905 perustettu jalkapalloseura Espanjan Sevillasta. Seuran edustusjoukkue pelaa Espanjan korkeimmalla sarjatasolla Primera Divisiónissa. Seura on saavuttanut mestaruuden Espanjan liigassa, Espanjan cupissa ja UEFA Cupissa, ja se on Espanjan maratontaulukossa sijalla seitsemän.


title: Sevilla FC

text: Sevillan kotistadion on 45 500 -paikkainen Ramón Sánchez Pizjuán. Seuran paikallisvastustaja on Real Betis. Reservijoukkue Sevilla Atlético pelasi kausina 2007–2009 Segunda Divisiónissa.


title: Sevilla FC

text: Sevilla FC perustettiin 14. lokakuuta 1905, ja sen ensimmäinen puheenjohtaja oli Britteinsaarilla jalkapallo-oppinsa saanut José Luis Gallegos. Ensimmäisen virallisen ottelunsa Sevilla pelasi vuonna 1907 huelvalaista Recreativoa vastaan. Vuonna 1909 seura ajautui sisäisiin erimielisyyksiin, minka seurauksena eräs johtokunnan jäsenistä päätti erota ja perustaa oman seuran, josta myöhemmin kehittyi nykyinen Real Betis. Joukkueiden välillä pelattu paikallisottelu, "derbi sevillano", on yksi Espanjan värikkäimmistä ja tunteikkaimmista.


title: Sevilla FC

text: 1900-luvun ensimmäisinä vuosikymmeninä Sevilla otteli Andalusian-mestaruudesta, jonka se voitti 17 kertaa vuosina 1915–1940. Kilpailu toimi samalla karsintana Espanjan cupiin, jossa seura saavutti ensimmäisen mestaruutensa vuonna 1935 voitettuaan loppuottelussa Sabadellin maalein 3–0. Toinen mestaruus seurasi sisällissodan jälkeen vuonna 1939, jolloin Sevilla voitti loppuottelussa Racing Ferrolin 6–2.


title: Sevilla FC

text: Vuonna 1928 perustetussa kansallisessa liigassa Sevilla aloitti toiseksi korkeimmalta sarjatasolta Segunda Divisiónista. Joukkue sijoittui heti sarjan ensimmäiseksi, mutta tuolloin voittaja ei noussut suoraan. Sevilla pelasi kaksiosaisen karsinnan Primera Divisiónin viimeiseksi sijoittuneen Racing Santanderin kanssa, minkä se hävisi yhteismaalein 3–2. Nousu toteutui lopulta kauden 1933–1934 päätteeksi, jolloin Sevilla sijoittui jälleen Segundan ensimmäiseksi ja pääsarjaa laajennettiin samalla 12-joukkueiseksi.


title: Sevilla FC

text: Kaudella 1939–1940 Sevilla oli lähellä ensimmäistä pääsarjamestaruuttaan. Sarja oli juuri palannut sisällissodan aiheuttamalta tauolta ja Sevilla esitti vakuuttavia otteita. Kauden viimeisen Hérculesia vastaan pelatun ottelun 3–3-tasapelin myötä Atlético Aviación kuitenkin vei mestaruuden pisteen erolla. Seuraavalla kaudella Sevilla muun muassa murskasi Barcelonan maalein 11–1, Valencian 10–3 ja Hérculesin 8–3, mutta sarjasijoitukseksi jäi viides. Viimein kaudella 1945–1946 Sevilla voitti ensimmäisen ja toistaiseksi ainoan pääsarjamestaruutensa. Mestaruustaistelu oli jälleen tasainen ja toiseksi sijoittunut Barcelona jäi vain pisteen päähän. Vuonna 1948 seura saavutti vielä Espanjan cupin, joka jäi sen viimeiseksi pokaaliksi lähes 60 vuoteen. Loppuottelussa se voitti Celtan 4–1.


title: Sevilla FC

text: Kaudella 1954–1955 Juan Arza voitti 28 maalillaan pääsarjan maalikuninkuuden (Pichichi). Hän on ainoa maalikuninkuuden voittanut Sevillan pelaaja ja 182 maalillaan myös seuran kaikkien aikojen paras maalintekijä Espanjan pääsarjassa. Vuonna 1958 avattiin seuran entisen puheenjohtajan mukaan nimetty Ramón Sánchez Pizjuán -stadion, jolla seuran edustusjoukkue nykyäänkin pelaa kotiottelunsa.


title: Sevilla FC

text: Kaudella 1956–1957 Sevilla sijoittui Espanjan pääsarjassa toiseksi, minkä myötä se pääsi seuraavalla kaudella ensimmäistä kertaa mukaan kaksi vuotta aikaisemmin perustettuun Euroopan cupiin. Joukkue pudotti Benfican ja AGF:n, mutta puolivälierissä se hävisi Real Madridille yhteismaalein 10–2.